Mahathir selar 'keruntuhan nilai moral berkaitan LGBT' di Eropah

Bekas perdana menteri Dr Mahathir Mohamad hari ini mengkritik pendekatan Eropah terhadap ideologi gender dan gerakan LGBT, menyifatkannya sebagai tanda keruntuhan nilai moral susulan lawatan kerja dua minggu ke benua itu.
Bercakap kepada pemberita di KLIA, beliau berkata warna pelangi bendera Pride boleh dilihat di seluruh Eropah.
“Orang Eropah sudah hilang arah – mereka menumpukan perhatian kepada LGBT," katanya, merujuk kepada komuniti lesbian, gay, biseksual dan transgender.
"Semua orang mesti menyokong LGBT. Walaupun mereka mempunyai permainan, ini semua tentang menyokong LGBT."
Lawatan Mahathir ke Eropah bertepatan dengan apa yang dikenali sebagai Pride Month pada Jun, yang diraikan sebahagian besarnya di Barat untuk menandakan solidariti terhadap komuniti LGBT.
Di Malaysia, di mana perhubungan seks gay adalah satu kesalahan jenayah, sehinggakan satu siri jam tangan bertemakan Pride oleh pembuat jam terkenal Switzerland, Swatch dirampas oleh pihak berkuasa baru-baru ini.
Mahathir berkata perkembangan terkini menunjukkan Eropah sudah hilang nilai moralnya.
Beliau juga mengkritik undang-undang Eropah yang menghalalkan perkahwinan pasangan sejenis.
"Semasa saya kecil, kita melihat orang Eropah sebagai contoh yang sangat baik. Mereka berpakaian sangat kemas dan berkelakuan sangat baik," katanya.
Bagaimanapun, katanya, hari ini pakaian dan gaya rambut mereka adalah pelik dan berbeza.
Sambil menambah Barat tidak boleh dijadikan contoh kepada orang lain, beliau berkata mereka sebaliknya harus memandang ke Timur.


Debat berhubung dos penggalak hanya keruhkan keadaan, kata pakar

Pakar kesihatan awam memberi amaran berhubung debat antara kerajaan dan mereka yang bimbang tentang kesan sampingan suntikan penggalak Covid-19, mengatakan ia mungkin akan mengeruhkan lagi keadaan berikutan persoalan yang timbul mengenai keberkesanan vaksin ketika Putrajaya berusaha untuk memberikan dos ketiga itu kepada semua individu yang layak.Persoalan tersebut mulai hangat diperkatakan selepas kementerian kesihatan mengumumkan bulan lalu bahawa suntikan penggalak diperlukan bagi mengekalkan status vaksinasi mereka.Situasi ini bertambah buruk apabila Menteri Kesihatan Khairy Jamaluddin memaklumkan KKM sedang mengkaji keperluan pengambilan dos keempat iaitu dos penggalak kedua baru-baru ini yang mana ia mengukuhkan lagi dakwaan golongan antivaksin yang mempertikaikan keberkesanan vaksin tersebut.MalaysiaNow dimaklumkan beberapa individu yang sudah menerima dos lengkap bagi suntikan primer, kini semakin was-was untuk penerimaan dos penggalak kerana bimbang ia akan mendatangkan kemudaratan.Oleh itu, ramai dalam kalangan pengguna media sosial menyarankan supaya KKM atau Khairy tampil bersemuka dengan golongan tersebut dan mengadakan sesi debat supaya dapat tamatkan sengketa ini secara langsung.Bagaimanapun, Pakar Perubatan Kesihatan Masyarakat UKM Sharifa Ezat Wan Puteh berkata, langkah itu bukanlah satu keputusan yang bijak kerana sesi debat antara pihak KKM dan golongan antivaksin hanya akan mengeruhkan lagi keadaan.Katanya, ini kerana golongan itu mungkin tidak akan menerima penjelasan KKM dan akan pertikai segala bukti yang dikemukakan oleh pakar.“Isunya kita bukan nak biarkan golongan antivaksin terus berleluasa. Kita pun tiada akta (untuk memaksa individu mengambil vaksin) kerana ini adalah persoalan hak manusia,” katanya kepada MalaysiaNow.“Bagaimanapun, individu yang menghasut supaya tidak mengambil vaksin patut dikenakan tindakan kerana ini boleh jejaskan proses vaksinasi.”Pada 1 Januari, Khairy memaklumkan KKM menerusi kumpulan teknikalnya sedang mengkaji keperluan bagi pengambilan suntikan dos keempat susulan ancaman Omicron yang semakin berleluasa di peringkat global.Beliau berkata, cadangan tersebut akan dikemukakan kepada Badan Bertindak Imunisasi Covid-19 (CITF) sebaik kajian itu selesai.Sementara itu, ditanya sama ada KKM akan mengadakan sesi perbincangan dengan golongan antivaksin, Khairy memberitahu pihaknya akan kemukakan nasihat dari semasa ke semasa berdasarkan data yang diperoleh supaya masyarakat lebih memahami keperluan pengambilan vaksin.Bercakap menerusi sidang media secara hibrid di Parlimen pada Khamis, Khairy menegaskan vaksin terbukti berkesan untuk menentang Covid-19, namun tidak dapat dipastikan tempoh masa keberkesanannya.“Kita ada bukti menerusi gambar rajah dan carta menunjukkan kadar kematian, kadar kemasukkan ke hospital dan kes jangkitan harian telah menurun dari paras tertinggi direkodkan pada Ogos 2021 sehingga sekarang disebabkan vaksinasi yang rancak dan liputan luas,” katanya menjawab soalan MalaysiaNow.“Ini adalah bukti berdasarkan sains. Apabila keberkesanan vaksin itu menurun, kita akan tambah balik menerusi suntikan penggalak untuk pastikan tahap imunisasi berada di tahap optimum.”Dalam pada itu, Sharifa menyarankan supaya kerajaan menumpukan kepada usaha meluaskan liputan dos penggalak atau suntikan ketiga berbanding memperkenalkan dos keempat.“Bukannya dos keempat itu tidak perlu, cuma sekarang bukan masanya. Suntikan ketiga patut jadi tumpuan utama, tambah-tambah lagi disebabkan isu banjir pada masa ini,” katanya.Menurutnya, dos ketiga seharusnya ditumpu kepada mangsa-mangsa banjir yang berada di pusat pemindahan sementara (PPS) kerana keadaan mereka berada di situ secara berkelompok dan terdedah risiko penularan kes jangkitan Covid-19.Mengulas mengenai suntikan dos keempat, beliau berkata, ada kemungkinan vaksin Covid-19 akan lebih kurang sama seperti vaksin Influenza yang mana terdapat pelbagai jenis vaksin disediakan untuk menentang penularan virus tersebut.“Kita pun tidak pasti sama ada terdapat varian baru akan muncul pada masa hadapan.“Malah, vaksin influenza pun tidak semua orang ambil. Yang penting kita terus amalkan SOP seperti memakai pelitup muka dan elakkan berada di kawasan sesak,” tambahnya.


Mahkamah Persekutuan tentukan keputusan semakan kes SRC Najib paling lewat 31 Mac

Mahkamah Persekutuan akan memutuskan permohonan Najib Razak untuk menyemak semula keputusan terdahulu dalam kes penyelewengan RM42 juta dana SRC International Sdn Bhd selewat-lewatnya 31 Mac ini.
Hakim Besar Sabah dan Sarawak Abdul Rahman Sebli, yang mengetuai panel lima hakim, berkata demikian selepas kedua-dua pihak selesai mengemukakan hujah masing-masing hari ini pada prosiding yang berlangsung selama enam hari.
"Kami tidak boleh membuat keputusan hari ini. Pihak yang berkenaan akan dimaklumkan selewat-lewatnya pada 31 Mac," katanya.
Turut bersidang Hakim-Hakim Mahkamah Persekutuan Vernon Ong Lam Kiat, Rhodzariah Bujang dan Nordin Hassan serta Hakim Mahkamah Rayuan Abu Bakar Jais.
Bekas perdana menteri itu memohon untuk membatalkan keputusan panel lima hakim diketuai Ketua Hakim Negara Tengku Maimun Tuan Mat pada 23 Ogos tahun lepas, yang mengekalkan sabitan dan hukuman penjara 12 tahun serta denda kerana menyeleweng dana SRC International, atau agar rayuannya didengar semula.
Najib, 69, kini menjalani hukuman di Penjara Kajang.
Bekas ahli Parlimen Pekan itu juga telah memfailkan petisyen memohon pengampunan diraja atas sabitannya dalam kes SRC International.
Petisyen itu difailkan di pejabat Suruhanjaya Tinggi Geneva melalui penghujahan digital dan beliau memohon pembebasan atau perbicaraan semula berikutan pendengaran rayuan di Mahkamah Persekutuan yang didakwanya mempunyai kecacatan serius dan bertentangan dengan peraturan keadilan antarabangsa.


PKR jarakkan diri dari ’agen perisik Mossad’ warga Malaysia selepas tular gambar bersama bendera parti

PKR hari ini menjarakkan diri daripada pasangan warga Malaysia yang dipercayai direkrut badan perisikan Mossad untuk seorang warga Palestin bulan lalu, selepas gambar tular di media sosial menunjukkan mereka berdua menyertai tunjuk perasaan dengan bendera parti itu, menimbulkan persoalan mengenai kecenderungan politik mereka.
Dalam sebuah kenyataan, Ketua Penerangan PKR Fahmi Fadzil berkata Nidarahayu Zainal dan Raibafie Amdan yang merupakan dua daripada 11 suspek yang  kini berdepan pertuduhan menculik lelaki Palestin bulan lalu bukan ahli parti itu.
“Berhubung gambar individu tersebut mengangkat bendera PKR, atau gambar akaun Facebook dengan logo PKR sekitar 2018, ianya merupakan tindakan dan pilihan individu terbabit dan tidak ada kaitan sama sekali dengan parti,” katanya.
Susulan laporan media mengenai insiden penculikan itu, gambar dimuat naik Nidarahayu yang menunjukkan dia dan suami menyertai himpunan di luar negara itu tular dan dikongsi ramai di media sosial.
Pasangan itu adalah antara 11 warga Malaysia yang menerima pertuduhan mahkamah minggu lalu bagi kes penculikan seorang pereka program komputer, yang dipercayai Mossad bekerja untuk kumpulan Hamas.
Bagaimanapun, kumpulan itu dikatakan gagal dalam menjalankan operasi rahsia tersebut apabila tersalah mangsa akibat kecuaian mereka sendiri.
Dalam laporan New Straits Times, Omar ZM ditemui di sebuah chalet di Kuala Langat, Selangor, di mana penculik menjalankan sesi penyeksaan dan soal siasat dengan menerima arahan daripada pengendali mereka dari Israel melalui panggilan video.
Individu lain yang turut menerima pertuduhan sama termasuk Edy Ko'im Said, Mohamad Norakmal Hassan, Dody Junaidi, Tengku Arif Bongsu Tengku Hamid, Mohamad Naziree Mustapha, Faizull Hardey Mohd Isa, Muhammad Iqmal Abdul Rahis, Mohamad Sufian Saly, Muhammad Al Hatim Mohd Fauzi.
Dalam pada itu, Fahmi berkata Nidarahayu dan suaminya tidak mempunyai kaitan dengan PKR atau mana-mana cabang parti dan turut mengucapkan tahniah kepada pihak polis kerana berjaya membebaskan warga Palestin berkenaan.


Pengalaman PKP lepas bantu elak pembelian panik

Pengalaman berdepan perintah kawalan pergerakan (PKP) tahun lalu, membuatkan masyarakat di negeri Johor lebih tenang dalam mendepani kemungkinan PKP dilaksanakan sekali lagi secara menyeluruh.Tinjauan Bernama di beberapa pasar raya dan kompleks beli belah sekitar daerah Johor Bahru, Batu Pahat dan Mersing petang semalam mendapati, aktiviti jual beli barangan keperluan harian berjalan lancar, dengan pembelian barangan dibuat berdasarkan keperluan sahaja.Di Batu Pahat contohnya, kawasan perkarangan empat buah premis niaga yang ditinjau lengang dan tidak bersesak-sesak.Jika terdapat pengunjung sekalipun, tidak kelihatan kehadiran kanak-kanak dan warga emas di premis berkenaan, sekali gus menyaksikan kadar pematuhan tinggi terhadap prosedur operasi standard (SOP) norma baru.Di Mersing pula, tidak banyak kenderaan bersesak di jalan raya utama menuju ke pasar raya berdekatan untuk membeli barangan keperluan, meskipun terdapat ura-ura PKP menyeluruh dilaksanakan.Pekerja swasta, Fatihah Shaarani, 29, yang ditemui berkata, beliau selesa membeli barangan asas hanya apabila keperluan di rumahnya habis.“Sejak pandemik ini, saya juga lebih banyak membeli barang mentah seperti ayam dan ikan secara dalam talian, kerana lebih mudah dan dihantar terus ke rumah,” katanya.Sementara itu, pekerja pasar raya di Johor Bahru yang hanya mahu dikenali sebagai Asyikin, 24, berkata, terdapat peningkatan bilangan pelanggan di tempat kerjanya hari ini , bagaimanapun tiada pembelian barangan dalam kuantiti besar, dilakukan orang ramai.“Rasanya orang ramai sudah lebih bijak dalam merancang perbelanjaan mereka, kerana dalam tempoh PKP bukannya kita tidak boleh keluar rumah langsung,” katanya.Pada Khamis, Menteri di Jabatan Perdana Menteri (Parlimen dan Undang-undang), Takiyuddin Hassan memberi “signal” kerajaan akan membuat keputusan PKP menyeluruh, selepas mesyuarat antara Perdana Menteri Muhyiddin Yassin, Majlis Keselamatan Negara (MKN) dan semua menteri besar atau ketua menteri.


72% populasi dewasa Malaysia lengkap vaksinasi Covid-19

Sebanyak 72% atau 16,856,812 populasi dewasa di negara ini sudah lengkap menerima suntikan vaksin Covid-19 setakat semalam.Jawatankuasa Khas Jaminan Akses Bekalan Vaksin Covid-19 (JKJAV) menerusi perkongsian infografik di laman Twitter rasminya hari ini memaklumkan 38,001,646 dos vaksin telah diberikan setakat semalam, termasuk vaksin dos tunggal dan dua dos.“Semalam, sebanyak 287,059 dos vaksin telah diberikan menerusi Program Imunisasi Covid-19 Kebangsaan (PICK),” menurut JKJAV.PICK dilancarkan pada 24 Februari lepas bagi memberikan vaksinasi untuk membendung pandemik Covid-19 di seluruh negara.


Kerjasama Bersatu-Umno di Sabah wujudkan kestabilan politik

Pendirian Umno Sabah untuk terus bekerjasama dengan Bersatu melalui Gabungan Rakyat Sabah (GRS) penting, bagi mewujudkan kestabilan politik seterusnya merencana pelbagai agenda pembangunan dan ekonomi untuk rakyat di negeri tersebut.Naib Presiden Bersatu Ronald Kiandee berkata, keputusan Pilihan Raya Negeri (PRN) Sabah tahun lepas menunjukkan hasrat rakyat di Sabah untuk melihat satu bentuk perpaduan erat antara parti dalam GRS, demi kestabilan politik.“Negara memerlukan satu bentuk kestabilan politik yang padu untuk menangani isu lebih besar, iaitu ekonomi dan pembangunan negara.“Rakyat menaruh harapan agar pendekatan politik yang diambil, satu pendekatan yang menjanjikan kestabilan politik dan masa depan negara,” katanya yang juga Ahli Parlimen Beluran dalam kenyataan di Sandakan hari ini.Justeru, Kiandee, yang juga menteri pertanian dan industri makanan berkata, Bersatu mengalu-alukan pendirian Umno Sabah untuk terus bekerjasama dengan Bersatu Sabah di bawah GRS.Beliau berkata pendirian Umno Sabah itu harus diterjemahkan ke peringkat nasional, untuk membentuk satu gagasan politik yang dapat menjanjikan kestabilan politik negara menjelang pilihan raya umum akan datang.Semalam Ketua Menteri Sabah Hajiji Noor yang juga pengerusi Bersatu Sabah dan Timbalan Ketua Menteri Bung Moktar Radin yang juga pengerusi Badan Perhubungan Umno Sabah, senada menyatakan kerjasama Bersatu dan Umno di Sabah tidak tergugat, dengan senario politik semasa di peringkat nasional.


Bengkak mata Najib belum pulih, perbicaraan 1MDB ditangguh sekali lagi

Perbicaraan kes Najib Razak membabitkan dana 1Malaysia Development Berhad (1MDB), yang dijadualkan bersambung hari ini, telah dilapangkan hingga Khamis kerana bekas perdana menteri itu masih belum pulih daripada pembedahan mata yang dijalaninya minggu lalu.Peguam utama Najib, Muhammad Shafee Abdullah memaklumkan perkara itu kepada hakim Collin Lawrence Sequerah apabila prosiding bermula hari ini.“Doktor (Najib) telah menasihatkannya untuk berehat. Bengkak di sekeliling mata telah berkurangan tetapi kemerahan masih ada.“Najib telah berjumpa doktor dan doktor menasihatkannya untuk berehat sewajarnya. Beliau akan berjumpa dengan doktornya semula, esok,” katanya.Hakim Sequerah kemudian melapangkan perbicaraan hari ini sehingga Khamis.Hakim juga mengarahkan pasukan pendakwaan dan pembelaan untuk memastikan hanya sebilangan kecil sahaja memasuki mahkamah semasa prosiding itu pada Khamis, sebagai mematuhi prosedur operasi standard (SOP) untuk membendung penularan Covid-19.Najib, 67, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.


Konvensyen DAP Perak kecoh dengan dakwaan ‘pengundi hantu’, penipuan

Sedikit kekecohan berlaku sewaktu Konvesyen DAP Perak ke-19 hari ini, apabila didakwa wujudnya pengundi hantu yang akan memilih ahli ke Jawatankuasa Negeri dan isu tempoh pengundian yang tiba-tiba dilanjutkan.Kekecohan itu berlaku sebaik sahaja Setiausaha Agung DAP Lim Guan Eng selesai berucap merasmikan Konvensyen DAP Perak ke-19 hari ini, yang dihadiri kira-kira 2,000 perwakilan dan ahli DAP seluruh negeri di Pusat Konvensyen Antarabangsa Ipoh.Menurut seorang perwakilan yang juga Ahli Parlimen Kampar Thomas Su Keong Siong berkata, kekecohan itu disebabkan proses pendaftaran pemilih yang sepatutnya tamat pada jam 10 pagi, tetapi tiba-tiba disambung sehingga 12 tengah hari.Beliau berkata perkara itu tidak sepatutnya berlaku, dan ruang harus diberikan kepada semua pemilih sekali gus pemilihan boleh dijalankan secara adil dan bukannya memberi kelebihan kepada mana-mana pihak.“Sepatutnya buka pendaftaran pemilih kepada semua bukan kepada ahli-ahli tertentu. Kita pun boleh panggil ahli kita,” katanya kepada pemberita ketika konvensyen tersebut.Senada dengannya, Ahli Dewan Undangan Negeri Pasir Bedamar Terence Naidu, yang turut di dalam dewan itu juga mendapati, aduan tersebut timbul ekoran tindakan pihak pengurusan pemilihan yang masih mendaftarkan pengundi-pengundi atau perwakilan, selepas 10 pagi dan masih berterusan sehingga 11.30 pagi.Seorang lagi perwakilan yang enggan dikenali berkata, pengundi hantu dikesan kerana mereka tidak mempunyai tag nama yang ditetapkan, dan maklumat peribadi mereka ditulis menggunakan pen dan bukannya seperti dicetak mengikut perwakilan lain.Ketika berita ini ditulis, media masih lagi mengejar Lim, Pengerusi DAP Perak Nga Kor Ming, mahupun timbalannya Aziz Bari, bagi mendapatkan komen lanjut.Menurut buku konvensyen yang diedarkan kepada media, antara urusan rasmi pada hari ini adalah memilih 15 ahli ke Jawatankuasa Negeri, pembentangan dan penerimaan Akaun Penyata Kewangan, selain penerimaan usul-usul atau pengistiharan dikemukakan Jawatankuasa Negeri.


Najib masih dirawat, perbicaraan 1MDB ditangguh

Perbicaraan Najib Razak berhubung kes penyelewengan dana 1Malaysia Development Berhad (1MDB) di Mahkamah Tinggi di sini ditangguhkan hari ini setelah bekas perdana menteri itu masih menerima rawatan di wad kerana masalah cirit-birit.
Hakim Mahkamah Rayuan Datuk Collin Lawrence Sequerah, yang bersidang sebagai Hakim Mahkamah Tinggi, membuat keputusan itu selepas Pakar Perubatan Klinikal Hospital Kuala Lumpur Dr Mohd Fadhli Zil Ikram Karim memberi penjelasan mengenai keadaan kesihatan Najib semasa prosiding hari ini.
Mohd Fadhli ketika disoal Timbalan Pendakwa Raya Ahmad Akram Gharib berkata beliau telah memeriksa Najib semasa menjalankan tugas pada 7.20 pagi tadi. Najib dimasukkan ke hospital pada Selasa.
“Apabila saya memeriksa Datuk Seri Najib, beliau mengadu masih mengalami cirit-birit dan hasil pemeriksaan mendapati beliau masih mengalami cirit-birit.
“Kami meneruskan pemantauan dan tekanan darahnya stabil. Bagaimanapun, disebabkan cirit-birit, beliau menunjukkan tanda-tanda berisiko tinggi mengalami dehidrasi. Kami perlu menahannya di wad untuk infusi garam intravena (IV) bagi menghidrat semula dan memantaunya,” kata beliau.
Menjawab soalan Ahmad Akram, Mohd Fadhli berkata selepas berunding dengan pegawai atasannya, mereka membuat kesimpulan bahawa Najib tidak sihat untuk hadir ke mahkamah bagi perbicaraan kes 1MDB kerana perlu dipantau dan diwadkan untuk infusi IV secara berterusan.
Najib telah diberi cuti sakit selama sehari.
Perbicaraan dijadualkan bersambung pada 21 Jun.
Najib, 70, menghadapi empat pertuduhan menggunakan kedudukannya untuk mendapatkan rasuah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.


Sorry.


Kelonggaran bagi pemegang pasport vaksin: Ya atau tidak?

Beberapa pakar menggesa Putrajaya untuk mempertimbangkan penggunaan pasport vaksin bagi memberikan keanjalan kepada penerima dos lengkap vaksin sebagai salah satu kaedah melonggarkan prosedur operasi standard (SOP) sejajar dengan beberapa pengumuman pimpinan kerajaan berhubung perkara tersebut.Pakar kesihatan awam Dr Sanjay Rampal berkata, sejumlah 10.3 juta dari 18.9 juta yang mendaftar sudah menerima dos pertama, berdasarkan kadar semasa vaksinasi, kerajaan memerlukan 43 hari lagi untuk baki 8.6 juta orang.“Larangan rentas negeri dan daerah sudah tidak berkesan. Kita patut tinggalkan larangan pergerakan dan tekankan kepentingan mematuhi SOP sekurang-kurangnya untuk enam minggu akan datang,” katanya kepada MalaysiaNow.Menurut Sanjay, bagi yang sudah mendaftar namun masih menunggu vaksinasi perlu diingatkan bahawa larangan pergerakan adalah untuk melindungi kesihatan mereka.“Membuat ujian saringan kepada pengembara mungkin berguna untuk populasi yang tertutup seperti Pulau Langkawi, Tioman yang mana tiada transmisi Covid-19 dalam komuniti di pulau-pulau itu.”Baru-baru ini Perdana Menteri Muhyiddin Yassin berkata Putrajaya akan berbincang selepas perayaan Aidiladha untuk mempertimbangkan memberikan kelonggaran kepada penerima dos lengkap vaksin Covid-19.Pasport vaksin merupakan satu sijil yang menyatakan individu pemegang pasport sudah mendapatkan suntikan dua dos vaksin Covid-19.Idea penggunaan pasport vaksin mula mendapat tempat bagi memudahkan negara penerima dan syarikat penerbangan mengetahui status seseorang pelawat atau penumpang untuk tujuan perjalanan antarabangsa.EU contohnya menguatkuasakan penggunaan pasport vaksin untuk perjalanan rentas negara di benua itu.Bagaimanapun, Dekan Kolej Undang-Undang, Kerajaan dan Pengajian Antarabangsa Universiti Utara Malaysia, Prof Ahmad Marthada Mohamed berkata, penggunaan pasport tidak boleh dijadikan satu-satunya cara untuk membenarkan perjalanan rentas negeri kerana ia dilihat tidak adil kepada mereka yang belum menerima vaksin.“Penggunaan pasport vaksin dalam negara bagi membolehkan individu mendapatkan keistimewaan tertentu akan menimbulkan timbulkan perasaan tak puas hati dalam kalangan rakyat, kerana ada antara mereka sudah mendaftar lama tapi belum divaksinasi.“Proses vaksinasi tidak terletak pada individu. Ia bergantung kepada negeri, jumlah dos, umur, pendaftaran dan banyak lagi pemboleh ubah yang menyebabkan seseorang itu dipilih,” katanya kepada MalaysiaNow.Ahmad turut menggesa kerajaan untuk melihat amalan negara maju yang menggunakan tiga kriteria bagi urusan domestik, iaitu melengkapkan dua dos, ujian negatif dan status sama ada seseorang individu itu pernah dijangkiti atau tidak.“Kalau kerajaan hendak melaksanakan keistimewaan domestik seperti yang diumumkan, maka wajar dibenarkan bagi mana-mana individu yang melengkapkan satu daripada tiga kriteria itu.”Menurut Ahmad, penggunaan sijil ujian negatif yang boleh diperbaharui setiap dua minggu dilihat lebih adil untuk tujuan domestik.Beliau berkata usaha itu memerlukan pelaburan pemerkasaan sistem kesihatan dan kaedah saringan yang lebih tersedia dan mudah dicapai oleh orang ramai.Tindakan itu dilihat selari dengan Resolusi 2361 Parlimen EU yang menyatakan vaksin tidak wajib dan tiada individu diletakkan di bawah apa-apa tekanan untuk divaksin, selain memastikan tiada individu didiskriminasi kerana tidak mahu divaksin atas sebab kesihatan.Sanjay berkata, penggunaan pasport vaksin tetap lebih baik berbanding sijil ujian.“Individu asimptomatik tanpa sebarang rekod kontak tidak perlu perlu disaring.“Antigen RTK mempunyai ciri-ciri diagnostik yang lemak dalam populasi asimptomatik ini,” katanya.


Najib penasihat PM? Fikir masak-masak Tok Mail

Betul atau tidak belum pasti, tapi sudah kecoh kononnya Najib Razak bakal dilantik sebagai penasihat ekonomi kepada perdana menteri.Ramai juga yang percaya terutama apabila bekas menteri, Nazri Aziz mengalu-alukan jika betul ada perancangan demikian kerana baginya, Najib punya pengalaman cukup luas semasa sembilan tahun menjadi perdana menteri termasuk juga sebagai menteri kewangan sebelum ini.Namun, ramai juga menggeleng kepala dan tertanya-tanya adakah pentadbiran Putrajaya serius mahu mempertimbangkan ahli Parlimen Pekan itu kembali ke koridor kuasa.Adakah rakyat sudah lupa Najib adalah individu di tengah-tengah skandal 1Malaysia Development Berhad (1MDB), skandal penyelewengan kewangan terbesar negara yang menggemparkan dunia?Jika mengikuti siri perbicaraan skandal berkenaan di mahkamah, dibentangkan betapa luasnya operasi untuk menyeleweng dana negara itu, betapa banyaknya wang dicuri sehingga kira-kira sedozen negara lain turut melancarkan siasatan dan mendakwa dalang-dalang di sebalik jenayah kewangan rentas sempadan ini.Skandal ini turut memalukan Malaysia di mata dunia, kerajaan Najib dirujuk sebagai kleptorasi oleh Jabatan Keadilan Amerika Syarikat (AS).Walaupun kemudian cuba menjauhkan diri daripada kes penyelewengan dana pelaburan negara itu, hakikatnya beliau sudah dijatuhkan hukuman 12 tahun penjara bersama denda RM210 juta, sabitan yang sudah difailkannya untuk rayuan.Ada banyak lagi pertuduhan dihadapi bekas perdana menteri kita ini yang dirujuk oleh pihak berkuasa AS sebagai “MO1”, semuanya berkait dengan 1MDB, sama ada secara langsung atau tidak.Hakim Mahkamah Tinggi yang menjatuhkan hukuman 12 tahun penjara ke atas Najib sebelum ini, melalui penghakiman bertulisnya, menyifatkan kes itu sebagai kes salah guna kuasa dan pecah amanah (CBT) paling teruk melibatkan orang paling berkuasa dalam kerajaan.Justeru, adakah kita semua bersedia membentang permaidani merah kepada Najib untuk beliau mengisi jawatan yang begitu dekat dengan ekonomi dan kewangan negara?Jika benar apa yang disebarkan, apa bentuk mesej ingin disampaikan Ismail yang kerusi orang nombor satu di Putrajaya pun belum panas lagi.Apa yang perdana menteri mahu sampaikan mengenai keutamaan dan prinsipnya? Adakah Malaysia ketandusan pakar dalam bidang ekonomi hingga seorang yang sudah disabitkan bersalah dalam jenayah kewangan mahu pula dilantik menjadi penasihat ekonomi perdana menteri?Jika benar Najib kembali ke dalam kelompok pemegang kuasa nanti, apa jaminan tidak akan ada campur tangan atau tekanan dalam senarai panjang kes-kes jenayah yang beliau hadapi?Adakah kita lupa bahawa Najib dan partinya ditolak oleh pengundi pada pilihan raya umum 2018 lalu? Punca utama mereka tidak dipilih rakyat adalah kerana skandal 1MDB yang beliau jadi pengerusi.Mahkamah Tinggi sudah mendapati beliau bersalah dan menyeleweng kuasa dan jika tidak kerana proses rayuan, Najib kini sudah berada dalam penjara, bukan lagi bermain politik, arena yang membuka ruang untuknya melakukan jenayah kewangan yang masih diperkatakan dunia.Jika benar Ismail mahu membawa Najib kembali ke Putrajaya, maka perdana menteri turut meletakkan dirinya dalam risiko sama, berisiko disingkir dari puncak kuasa .Ia bukan perkara mustahil kerana kita sudah pun mempunyai tiga perdana menteri walaupun pilihan raya umum baru dilangsungkan tiga tahun lalu.Shamsul Kamal adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


'PN akan main peranan semak-imbang', kata Muhyiddin dalam ucapan tahniah kepada Anwar

Pengerusi Perikatan Nasional (PN) Muhyiddin Yassin hari ini mengucapkan tahniah kepada Anwar Ibrahim atas pelantikannya sebagai perdana menteri, mengatakan ia akan memainkan peranan semak dan imbang kepada kerajaan pusat yang diterajui Pakatan Harapan (PH).
“Bergerak ke hadapan, PN akan meneruskan perjuangan demi kesejahteraan rakyat dan kemakmuran negara berpandukan prinsip prihatin, bersih dan stabil,” katanya dalam sebuah hantaran Facebook hari ini.
Semalam, Anwar yang merupakan pengerusi PH, mengangkat sumpah sebagai perdana menteri berikutan pelantikannya oleh Yang di-Pertuan Agong.
Gabungan Parti Sarawak, Gabungan Rakyat Sabah dan Umno berkata mereka akan bekerjasama dengan kerajaan pimpinan Anwar, demi kesejahteraan negara.
Persaingan merebut jawatan tertinggi dalam negara antara Muhyiddin dan Anwar menyaksikan penubuhan kerajaan baru hanya dapat dilakukan pada hari kelima selepas pilihan raya umum 19 November lalu.
Kedua-dua pemimpin gabungan politik itu mendakwa mempunyai sokongan majoriti sehingga memaksa Yang di-Pertuan Agong mengambil pendapat raja-raja Melayu dalam menentukan perdana menteri yang baru.
Bagaimanapun, penamaan Anwar oleh Agong semalam sebagai perdana menteri semalam merungkai kemelut politik negara di mana semua pemimpin politik menyatakan keakuran untuk menerima nasihat dan cadangan Istana Negara supaya kerajaan perpaduan ditubuhkan.


Parlimen Sweden lulus rang undang-undang sertai Nato

Parlimen Sweden pada Rabu secara rasmi meluluskan rang undang-undang untuk membenarkan negara itu menyertai Pertubuhan Perjanjian Atlantik Utara (Nato) ketika memohon ratifikasi oleh kesemua 30 ahli perikatan itu, satu proses yang mana masih menunggu pengesahan akhir.
Sweden dan jirannya Finland memohon untuk menyertai pakatan tentera trans-Atlantik itu tahun lalu sebagai tindak balas kepada pencerobohan Rusia ke atas Ukraine.
Tetapi proses itu disekat oleh Turkiye bersama-sama Hungary yang masih belum meratifikasi keahlian dua negara berkenaan.
Seperti dijangka, rang undang-undang itu diluluskan dengan majoriti besar – 296 menyokong dan 37 undi menentang – dengan Left dan Greens yang satu-satunya parti kecil menentang cadangan itu.
Jika Sweden diterima dalam perikatan itu, ia akan menamatkan dua abad ketidakselarasan tentera untuk negara itu.
Sweden khususnya, menghadapi bantahan dari Turkiye, yang mengatakan Stockholm menyimpan ahli kumpulan pengganas – tuduhan yang dinafikan Sweden – dan menuntut ekstradisi mereka sebagai satu syarat ke arah memberi kebenaran kepada keahlian negara itu dalam Nato.
Menteri Luar Sweden Tobias Billstrom ketika berucap di Parlimen berkata beliau optimis mengenai peluang Sweden untuk menyertai pakatan itu menjelang sidang kemuncak Nato di Vilnius, Lithuania pada Julai.
"Tidak perlu dikatakan bahawa kami akan dapat menjadi ahli di Vilnius," katanya sebelum pengundian.
Presiden Turkiye Recep Tayyip Erdogan minggu lalu berkata parlimen negara itu akan mula meratifikasi penyertaan Finland tetapi menangguhkan kelulusan ke atas Sweden.
Begitu juga, badan perundangan Hungary berkata pada hari yang sama ia akan mengundi ratifikasi penyertaan Finland pada 27 Mac, tetapi bukan Sweden.


Semua kegiatan yang menjejaskan Tasik Chini dihentikan, kata menteri

Sebarang kegiatan yang boleh menjejaskan Tasik Chini, Pahang termasuk kelulusan baru untuk pengambilan pasir, mineral atau sebagainya telah dihentikan, kata Menteri Tenaga dan Sumber Asli Takiyuddin Hassan.
Beliau berkata arahan tegas itu dikeluarkan untuk memastikan Tasik Chini dapat dipelihara dan dipulihara semula untuk mengekalkannya sebagai sebahagian Rangkaian Rizab Biosfera Dunia (WNBR).
Katanya beberapa tindakan telah diambil oleh kerajaan persekutuan mahupun negeri untuk memastikan status Tasik Chini tidak dilucutkan oleh Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (Unesco).
“Kita telah diberikan tempoh masa oleh pihak Unesco untuk memulihkan Tasik Chini sekali gus kawasan berkenaan dapat dikekalkan sebagai sebahagian WNBR dengan beberapa tindakan telah dilakukan.
“Antaranya, segala kegiatan yang boleh menjejaskan di Tasik Chini tidak ada lagi apa-apa kelulusan baharu untuk urusan mengambil pasir bagi membangunkan kawasan itu termasuk untuk mengambil mineral sudah tidak ada di kawasan itu,” katanya.
Beliau berkata demikian kepada pemberita selepas merasmikan kejohanan olahraga di Sekolah Kebangsaan (SK) Islah Kota Bharu hari ini, yang turut dihadiri oleh Guru Besar SK Islah Mohamad Shaufi Abdullah.
Media sebelum ini melaporkan, hasil tinjauan Unesco yang disiarkan mengenai Tasik Chini baru-baru ini mendapati ia tidak lagi memenuhi kriteria ditetapkan.
Menurut tinjauan berkala pertama itu, Tasik Chini itu tidak lagi memenuhi kriteria untuk menjadi sebahagian daripada WNBR sekali gus berisiko dilucutkan statusnya sebagai rizab biosfera.
Unesco bagaimanapun memberi tempoh kepada Malaysia hingga 30 September ini untuk memaklumkan badan dunia itu mengenai perancangan bagi merawat dan memulihkan Tasik Chini serta tanah lembap di sekelilingnya supaya kembali sihat.


Kerajaan tiada hala tuju ekonomi, PM ‘sibuk dengan rakan kongsi baru’, kata Azmin

Kepimpinan Putrajaya dilihat masih tidak mempunyai hala tuju yang jelas dalam mengemudi ekonomi negara ketika situasi ekonomi tempatan semakin mencabar, kata bekas menteri perdagangan antarabangsa dan industri, Mohamed Azmin Ali.
Katanya, keadaan itu mengakibatkan kemarahan dan kebangkitan rakyat yang semakin memuncak terhadap kerajaan, membabitkan golongan kelas berpendapatan rendah (B40) dan sederhana (M40).
"Apabila kadar polisi semalaman (OPR) dinaikkan pada 3 Mei lalu, kos pinjaman di bank-bank akan menjadi lebih mahal daripada sebelum ini.
“Kita juga melihat pelabur asing tidak yakin dengan kepimpinan Putrajaya kerana mereka melihat tiada kebijakan ekonomi komprehensif," katanya dalam satu wawancara bersama MalaysiaNow.
Media melaporkan pelabur asing menjual RM4.19 bilion saham di Bursa Malaysia dalam masa enam bulan pertama tahun ini.
Rabu lalu Bursa Malaysia ditutup pada 1,389.90 mata, susut dua 2.59 mata.
Perdana Menteri Anwar Ibrahim yang juga menggalas tugas sebagai menteri kewangan sebelum ini mengakui sanggup untuk mengambil tindakan “flip-flop” demi rakyat, apabila mengumumkan tidak akan menarik semula subsidi ayam dan telur, meskipun diumumkan oleh Menteri Pertanian dan Keterjaminan Makanan Mohamad Sabu penarikan di Dewan Rakyat.
Azmin, yang merupakan timbalan presiden PKR sebelum dipecat berkata, pengakuan itu adalah perkara serius yang memberi kesan aspek kepastian dalam satu-satu dasar.
"Apabila kerajaan mengakui ini adalah kerajaan ‘flip-flop’, pelabur-pelabur asing bimbang pelaburan mereka dalam jumlah yang besar akan terkesan.
"Jika pelabur-pelabur asing tinggalkan (negara), peluang pekerjaan dalam kalangan anak muda akan terkesan," katanya.
Kritikan turut dilempar pengkritik kepada menteri ekonomi, Rafizi Ramli berhubung kejatuhan bursa saham dan nilai ringgit.
Rafizi berkata nilai ringgit yang merudum membawa kebaikan kepada negara.
Selain itu, beliau juga berkata Bursa kurang berkilau, ketika mengulas mengenai pasaran saham tempatan.
Pengerusi Perikatan Nasional (PN) Selangor itu berkata, penurunan nilai ringgit menyebabkan negara menjadi semakin tidak  kompetitif.
"Antara komponen besar import negara adalah 'intermediate goods'. Sebahagiannya bahan-bahan mentah berkualiti yang tiada dalam negara. Kita akan pasang dan beri nilai tambah sebelum mengeksport semula.
"Jadi apabila barangan-barangan ini menjadi semakin mahal, kita tidak akan mampu mengimport," katanya.
Baru-baru ini, Anwar mendedahkan “geng kaya” yang ingin berkomplot menjatuhkan pentadbiran beliau.
Anwar yang juga ahli Parlimen Tambun tidak mendedahkan siapa yang dimaksudkan dengan golongan kaya.
Namun bagi Azmin, kenyataan seperti itu tidak wajar diucap oleh seorang perdana menteri.
Ini kerana Anwar sebagai perdana menteri harus bertanggungawab menjaga pelabur-pelabur asing dan tempatan.
"Mereka tidak harus diberikan tanggapan negatif seperti ini.
“Sekiranya benar beliau diugut oleh golongan kaya, bukti harus dikemukakan kepada pihak berkuasa.
“Tidak boleh sewenang-wenangnya beliau wujudkan satu persepsi negatif," katanya.
Azmin yang juga bekas menteri besar Selangor itu juga berkata, Anwar harus meletak jawatan jika ditolak oleh golongan kaya dan miskin.
Beliau merujuk kepada dakwaan Anwar sebelum ini mengenai orang miskin yang diupah untuk membuat kekacauan.
"Kalau orang miskin tolak beliau, orang kaya tolak beliau, eloklah letak jawatan.
“Beliau hari ini terlalu sibuk untuk menjaga rakan-rakan kongsi baru dalam kerajaan campuran.”
Azmin berkata Anwar kini tersepit antara rakan-rakan gabungan dalam kerajaan campuran.
"Beliau kena jaga hati Ahmad Zahid Hamidi dan tuntutan daripada DAP.
“Maka beliau hilang fokus dan pertimbangan untuk memberi tumpuan kepada persoalan ekonomi, hubungan antarabangsa dan keperluan rakyat hari ini."


Polis siasat ‘Anonymous Malaysia’

Polis membuka satu kertas siasatan terhadap “Anonymous Malaysia” yang memberi amaran kedua untuk melancarkan serangan siber, semalam.Pengarah Jabatan Siasatan Jenayah Komersil Bukit Aman Zainuddin Yaacob berkata, Bahagian Siasatan Jenayah Siber dan Multimedia menerima laporan berhubung ancaman penggodam terbabit dan akan menjalankan siasatan atas kesalahan mendatangkan khianat awam dan ugutan jenayah.“Kes disiasat di bawah Seksyen 505 dan 507 Kanun Keseksaan serta Seksyen 233 Akta Komunikasi dan Multimedia (1998),” katanya ketika dihubungi semalam.Baru-baru ini, kumpulan penggodam Anonymous Malaysia membuat ancaman untuk menggodam laman sesawang kerajaan menerusi satu klip video yang tular di platform media sosial.Anonymous Malaysia semalam mengeluarkan satu lagi video berdurasi tiga minit 17 saat yang mendakwa “scammer” terus menipu orang ramai menerusi e-mel, panggilan telefon dan laman sosial sejak 2015 berikutan kebocoran data.Antara dakwaan kumpulan itu dalam klip video berdurasi 55 saat ialah sistem sekuriti Malaysia berada pada tahap rendah dan boleh menyebabkan para penggodam menjual segala maklumat yang bocor, selain lebih 46 juta data pengguna syarikat telekomunikasi telah digodam sehingga hari ini.Anonymous Malaysia semalam mengeluarkan satu lagi video berdurasi tiga minit 17 saat yang mendakwa “scammer” terus menipu orang ramai menerusi e-mel, panggilan telefon dan laman sosial sejak 2015 berikutan kebocoran data.Kumpulan itu mendakwa punca utama perkara itu berlaku kerana pelayan daripada pihak swasta dan kerajaan yang mengandungi maklumat peribadi digodam dan dibocorkan sebelum dijual kepada pihak ketiga.Pada Selasa lepas, Majlis Keselamatan Negara (MKN) menerusi Agensi Keselamatan Siber Negara (Nasca) mengeluarkan satu notis amaran kepada semua agensi kerajaan untuk mengambil langkah-langkah perlu bagi mencegah dan meminimumkan impak ancaman serangan siber.


Siasatan terhadap Nazlan lengkap, SPRM rujuk peguam negara

Suruhanjaya Pencegahan Rasuah Malaysia (SPRM) hari ini berkata pihaknya telah menyelesaikan siasatan berhubung dakwaan melibatkan hakim Mahkamah Rayuan Mohd Nazlan Ghazali.Dalam sebuah kenyataan, agensi anti rasuah itu berkata siasatan yang dimulakan sejak Mac lalu turut mengumpulkan bukti-bukti berkaitan kes mengikut panduan dan prosedur yang ditetapkan.Menurutnya, kertas siasatan yang telah disediakan pihaknya telah dikemukakan kepada Jabatan Peguam Negara pada 18 Mei 2022 lalu bagi tindakan selanjutnya.Sebelum ini, SPRM berkata ia tertakluk dengan prosedur untuk menyiasat sebarang laporan atau aduan walaupun terhadap penjawat awam termasuk hakim.Siasatan dijalankan selepas mendapat aduan membabitkan Nazlan, hakim yang bertanggungjawab menyampaikan sabitan dan hukuman ke atas bekas perdana menteri Najib Razak pada Julai 2020 ketika beliau masih menjadi hakim Mahkamah Tinggi.Najib disabitkan bersalah bagi kesalahan pecah amanah, salah guna kuasa dan pengubahan wang haram dalam penyelewengan RM42 juta dana SRC International.Nazlan disiasat SPRM selepas badan itu menerima laporan berhubung dakwaan wang yang tidak dapat dijelaskan dalam akaunnya.


Kedai makan boleh beroperasi sehingga 10 malam bermula esok

Putrajaya hari ini mengumumkan operasi premis kedai makan dan restoran akan mulai beroperasi dari jam 6 pagi sehingga 10 malam berkuatkuasa pada 28 Jun.Menteri Kanan (Kluster Keselamatan) Ismail Sabri Yaakob berkata keputusan itu dibuat dengan mengambil kita rayuan dari pengusaha kedai makan dan restoran untuk beroperasi lebih 8 malam.Beliau berkata negara akan kekal dalam tempoh perintah kawalan pergerakan (PKP) Fasa 1 dan masih belum bersedia ke Fasa 2.Katanya, hal ini kerana graf jumlah kes positif Covid-19 harian masih menunjukkan trend mendatar.“Berdasarkan penilaian risiko yang dilaksanakan oleh kementerian kesihatan, kerajaan akan mengekalkan lagi tempoh Fasa 1 di seluruh negara seperti yang diumumkan oleh perdana menteri sebelum disahkan hari ini.“Ia mengambil kira situasi semasa ketika ini yang masih belum berjaya untuk beralih dari Fasa 1 ke Fasa 2 apabila graf jumlah kes positif baharu harian menunjukkan trend mendatar,” katanya.Kerajaan sebelum ini mengumumkan PKP Fasa 1 akan beralih kepada Fasa 2 dengan mengambil kira tiga indikator nilai ambang utama iaitu purata kes harian Covid- 19 menurun di bawah 4,000 kes, kadar penggunaan katil di ICU pada paras sederhana serta kadar vaksinasi bagi populasi yang menerima dua dos lengkap mencapai 10%.Sementara itu, Jawatankuasa Pengurusan Bencana Sarawak bersetuju untuk melanjutkan PKP kerana kes harian Covid-19 masih tinggi di negeri itu.Bagaimanapun, SOP kedai makan dan restoran kekal beroperasi dari 8 pagi hingga 8 malam, berlainan dengan kerajaan persekutuan yang membenarkan restoran beroperasi sehingga 10 malam.Jawatankuasa mengingatkan penduduk Sarawak untuk mematuhi SOP yang diputuskan oleh kerajaan negeri.“JPBN bermesyuarat dan bersetuju bahawa PKP dilanjutkan dan SOP yang sedia ada dikekalkan,” katanya dalam satu kenyataan.Pihak berkuasa pengurusan bencana Sarawak dibenarkan untuk mencadangkan SOP yang sesuai dengan keadaan negeri semasa PKP seperti yang dinyatakan dalam Ordinan Perlindungan Kesihatan Awam Sarawak 1999, yang merangkumi peruntukan khas berkaitan kawalan pergerakan dalam negeri.


PDRM bukan institusi yang boleh dipergunakan, kata KPN

Polis Diraja Malaysia (PDRM) bukan sebuah institusi yang memperjuangkan kelompok politik tertentu malah jauh sekali boleh dipergunakan mana-mana pihak, tegas Ketua Polis Negara Abdul Hamid Bador.Beliau yang menjadi tonggak sang saka biru di bawah dua pentadbiran perdana menteri selepas dilantik pada Mei 2019 hingga kini berkata, pihaknya tidak pernah menerima sebarang tekanan dalam menggalas tugas serta melaksanakan perubahan dalam pasukan itu.“Saya bebas melakukan tindakan seperti memperbetulkan pasukan dengan merombak PDRM supaya kerajaan juga akan turut dapat nama baik…apabila kerajaan dapat satu pasukan polis yang dinamik dan tidak (mengamalkan) rasuah, ini sekali gus menguntungkan kerajaan dan orang ramai,” katanya baru-baru ini.Hamid berkata tindakan beliau membawa perubahan dalam pasukan termasuk memperjuangkan isu-isu berkaitan penyelewengan, dadah dan salah laku anggotanya adalah bukti pasukan itu telus dalam memerangi jenayah di negara ini.Beliau berkata langkah itu secara tidak langsung dapat mengembalikan kepercayaan masyarakat terhadap pasukan polis yang sebelum ini didakwa mudah dipergunakan oleh pihak-pihak tertentu.“Saya tidak mahu jadi pasukan yang tidak berubah kononnya undang-undang boleh dikompromi contohnya boleh bawa masuk dadah, telefon bimbit dan rokok di dalam lokap selain membiarkan kejadian rogol dalam lokap yang menimbulkan ketakutan masyarakat.“Saya nak memperoleh kepercayaan dan penghormatan (masyarakat) sebab itu saya hendak buktikan komitmen polis dalam menggalas tanggungjawab dan amanah yang diberikan,” katanya.Sebelum ini, terdapat dakwaan beberapa agensi dalam kerajaan seperti PDRM, Lembaga Hasil Dalam Negeri (LHDN) dan Suruhanjaya Pencegahan Rasuah Malaysia dijadikan ‘senjata politik’ bagi menjalankan siasatan dengan objektif mengambil tindakan terhadap pemimpin politik pembangkang.Dalam perkembangan lain, mengulas mengenai pencerobohan laman sesawang, Abdul Hamid berkata pihaknya sentiasa dalam keadaan bersedia untuk menghadapi sebarang bentuk kemungkinan pencerobohan terutama menerusi laman sesawang.“Ada kumpulan (menceroboh laman sesawang kerajaan) yang kami sudah kenal pasti dan juga telah didakwa…siasatan kami mendapati mereka berbuat demikian untuk tujuan suka-suka, bermegah kononnya mahu menunjukkan mereka hebat,” katanya.Jelasnya lagi, setakat ini serangan di laman sesawang kerajaan baru-baru ini tidak menunjukkan tindakan mereka untuk mendedahkan rahsia kerajaan bagi kepentingan kuasa lain.


10 kes varian Delta Covid-19 dikesan dalam tempoh seminggu

Hasil kajian berterusan oleh Institut Penyelidikan Perubatan (IMR) mendapati sebanyak 10 kes varian Delta (B.1.617.2) Covid-19 dikesan dari 22 Julai hingga semalam.Ketua Pengarah Kesihatan Dr Noor Hisham Abdullah berkata jumlah itu menjadikan kumulatif kes dijangkiti oleh virus Covid-19 yang dikategorikan sebagai varian yang membimbangkan (VOC) dan varian yang perlu diberi perhatian (VOI) ialah sebanyak 439 kes.“Daripada jumlah yang dikesan tersebut, 419 kes adalah VOC manakala 20 kes adalah VOI.“Secara keseluruhan, sehingga kini bagi VOC terdapat sebanyak 206 kes varian Beta, 199 kes varian Delta dan 14 kes varian Alpha manakala bagi VOI terdapat 13 kes varian Theta, empat kes varian Kappa dan tiga kes varian Eta,” katanya dalam sebuah kenyataan.


Kerajaan kekal walaupun blok besar tinggalkan gabungan, kata Rafizi

Menteri Ekonomi Rafizi Ramli hari ini menepis dakwaan kerajaan pusat pimpinan Anwar Ibrahim akan tumbang selepas Pilihan Raya Negeri (PRN).
“Secara logiknya bagaimana perkara ini boleh berlaku selepas pilihan raya negeri? Undi tidak percaya tidak akan berlaku, lompat parti tidak boleh, dan sekiranya blok besar meninggalkan kerajaan campuran, kerajaan masih kekal, ia ‘numerically difficult’,” katanya pada sidang media selepas sesi libat urus Kementerian Ekonomi dan Jabatan Wilayah Persekutuan di Putrajaya hari ini.
Razifi yang juga timbalan presiden PKR berkata demikian sebagai mengulas kenyataan Timbalan Presiden PAS Tuan Ibrahim Tuan Man baru-baru ini yang dilaporkan berkata PRN kali ini amat unik dan boleh menggugat kerajaan pusat jika Perikatan Nasional (PN) mampu memperoleh kemenangan di lima daripada enam negeri yang akan mengadakan PRN.
PRN akan berlangsung di enam negeri iaitu Kelantan, Terengganu, Kedah, Negeri Sembilan, Pulau Pinang dan Selangor.
Ditanya mengenai pembahagian kerusi Dewan Undangan Negeri (DUN) antara Pakatan Harapan dan Barisan Nasional bagi menghadapi PRN berkenaan, Rafizi berkata setakat ini rundingannya hampir 98% selesai.
"Ada sedikit pertindihan namun ia akan dimuktamadkan kemudian," katanya.


Ibu didakwa bunuh anak perempuan berusia 11 tahun di Johor

Seorang ibu dihadapkan ke Mahkamah Majistret Batu Pahat hari ini atas pertuduhan membunuh anak perempuannya berusia 11 tahun di sebuah rumah di Taman Bukit Tropika, Yong Peng di sini Khamis lepas.
Tiada pengakuan direkodkan daripada Sembakavali, 34, selepas pertuduhan terhadapnya dibacakan di hadapan majistret Nurasidah A Rahman kerana kes berkenaan di bawah bidang kuasa Mahkamah Tinggi.
Tertuduh didakwa membunuh N Maha Letchumi, 11, di sebuah rumah bernombor 21 Jalan Tropika 14, Taman Bukit Tropika, Yong Peng kira-kira pukul 4.55 petang 14 Julai lepas mengikut Seksyen 302 Kanun Keseksaan yang memperuntukkan hukuman mati, jika sabit kesalahan.
Pendakwaan dikendalikan timbalan pendakwa raya Nur Izzati Rozman manakala Sembakavali tidak diwakili peguam.
Nurasidah menetapkan 13 September ini untuk sebutan semula kes bagi mendapatkan laporan bedah siasat dan kimia.
Media sebelum ini melaporkan seorang kanak-kanak perempuan ditemui mati dengan kesan jerut di leher dan terdapat kesan luka di dahi, namun tiada kecederaan di bahagian badan mangsa.


Dakwa penyokong LTTE jika mereka bersalah

Saya tidak tahu apa tujuan surat bertarikh 12 Februari 2020 yang saya tulis kepada Menteri Dalam Negeri ketika itu Muhyiddin Yassin, dan saya masih perdana menteri Malaysia, dikeluarkan untuk tatapan umum melainkan untuk memperlihatkan seolah-olah saya penyokong The Liberation Tigers of Tamil Eelam (LTTE).Saya mencadang supaya LTTE tidak lagi dilabel sebagai pengganas kerana kerajaan Sri Lanka sendiri, di mana pertembungan mereka dengan LTTE berlaku, tidak lagi melabel kumpulan dan pengikutnya sebagai pengganas.Jika label pengganas diguna terhadap LTTE, maka mereka tidak boleh ikat jamin sementara menunggu perbicaraan.Langkah ini konsisten dengan pendirian kita sebelum pilihan raya umum 2018 bahawa kita menentang penggunaan beberapa peruntukan undang-undang yang disalahguna kerajaan Barisan Nasional (BN) untuk menahan mereka yang menentang pencurian yang mereka lakukan menerusi syarikat 1Malaysia Development Berhad (1MDB) dan juga salahguna kuasa.Dan mereka yang menentang ini ditahan tanpa dibicarakan dan tidak dibenar ikat jamin. Ini satu “travesty of justice” ataupun satu ketidakadilan yang melampau. Kerana itu saya membuat cadangan di atas kepada Muhyiddin ketika itu.Berkaitan dengan Hamas, saya gunakannya sebagai contoh di mana kita tahu masyarakat dunia memang melabel Hamas sebagai kumpulan pengganas.Tetapi kita tidak pernah bersetuju dengan dakwaan ini. Semua tahu bagaimana kita beri bantuan kepada Hamas di Gaza.Kita juga menerima lawatan pemimpin tertinggi Hamas, Ismail Haniyeh pada 22 Januari 2020. Saya sendiri mengadakan perbincangan dengan pemimpin Hamas ini.Berkenaan dengan penyokong LTTE, saya dimaklumkan oleh peguam negara tidak ada bukti kukuh untuk mendakwa mereka di bawah undang-undang pengganas yang tidak boleh diikat jamin semasa menunggu perbicaraan.Saya memberi pendapat saya kepada menteri yang bertanggungjawab berkenaan perkara ini. Pendapat saya bukan suatu arahan.Bagi saya, jika kerajaan dan peguam negara pada hari ini merasa terdapat bukti yang kukuh untuk mendakwa mereka, seharusnya mereka memulakan proses perundangan yang sewajarnya.Saya berharap tidak berlaku kezaliman apabila menegakkan keadilan dan melaksanakan undang-undang.Sekian, terima kasih.


Liz Truss letak jawatan, jadi PM UK paling singkat berkhidmat

Perdana Menteri Britain Liz Truss mengumumkan perletakan jawatan pada Khamis, sekali gus menjadikannya perdana menteri paling singkat berkhidmat dalam sejarah Britain.
Peletakan jawatan Truss susulan belanjawan yang dibentangkan kerajaannya serta ideanya mencetuskan pergolakan dalam pasaran kewangan dan ekonomi, beberapa siri peletakan jawatan lain dan pemecatan dalam kerajaannya, serta isu disiplin dan perpaduan dalam Parti Konservatif.
Pemilihan tampuk kepimpinan baru akan diadakan dan diselesaikan dalam masa seminggu, manakala Truss akan menjalankan tugas sebagai perdana menteri sehingga penggantinya dilantik, menurut Agensi Anadolu.
Bercakap di luar 10 Downing Street, Truss berkata beliau dipilih ketika bil tenaga melambung tinggi dan dengan mandat untuk mengubah pertumbuhan ekonomi Britain yang perlahan.
“Bagaimanapun, saya sedar memandangkan keadaan saya tidak dapat menunaikan mandat ketika saya dipilih oleh Parti Konservatif,” katanya.
Truss berkata beliau telah menghadap Raja Charles III  serta menyampaikan hasrat peletakan jawatannya sebagai pemimpin Parti Konservatif, menurut laporan agensi itu .
"Pagi ini saya bertemu pengerusi Jawatankuasa 1922 Sir Graham Brady. Kami bersetuju bahawa pemilihan kepimpinan akan dilaksanakan dan diselesaikan pada minggu hadapan.
“Ini akan memastikan kita terus berada di landasan tepat untuk menyampaikan rancangan fiskal serta mengekalkan kestabilan ekonomi dan keselamatan negara.
“Saya akan kekal sebagai perdana menteri sehingga pengganti baru dipilih,” katanya.
Truss berkhidmat sebagai perdana menteri selama enam minggu.


BN mohon maaf kepada Bersatu, PAS kerana singkirkan Faizal sebagai MB Perak

Ahmad Zahid Hamidi menyampaikan permohonan maaf bagi pihak ahli Dewan Undangan Negeri (Adun) Barisan Nasional (BN) Perak di atas mengemukakan usul undi percaya kepada bekas menteri besar, Ahmad Faizal Azumu.“Dalam perbincangan ini, pengerusi BN menyampaikan pernyataan maaf bagi pihak Adun-Adun BN Perak di atas kekhilafan yang berlaku,” kata satu kenyataan yang dikeluarkan setiausaha agung BN, Bersatu dan PAS hari ini.Kenyataan itu juga memaklumkan pengerusi BN, presiden PAS dan presiden Bersatu bersama-sama dengan setiausaha agung ketiga-tiga parti sudah mengadakan perbincangan mengenai pembentukan kerajaan negeri Perak.“Atas semangat permuafakatan antara ketiga-tiga parti bersetuju mencadangkan Saarani Mohamad sebagai MB Perak yang baru untuk diperkenankan oleh Sultan Perak.“Perbincangan hari ini juga bersetuju dengan pelantikan-pelantikan lain dalam kerajaan negeri Perak.”Ketiga-tiga parti itu turut bersepakat untuk memperkukuhkan lagi kerjasama antara parti dalam kerajaan Perikatan Nasional (PN) di Perak dan juga di peringkat nasional demi kestabilan politik dan kesejahteraan rakyat.Semalam, Ahli Dewan Negara Perak Annuar Zaini berkata, tiada parti politik yang mempunyai majoriti mudah untuk membentuk kerajaan negeri Perak yang baru buat masa ini.Bagaimanapun dengan keputusan berkenaan sekali gus menamatkan kemelut krisis Perak serta mengekalkan kerajaan PN.


Penerbangan dari India sejak 28 April hanya kargo, tiada penumpang, kata menteri

Kementerian pengangkutan hari ini berkata semua penerbangan Malaysia Airlines Bhd (MAB) yang tular di media sosial merupakan penerbangan kargo selepas tular dakwaan wujud penumpang dari India dalam penerbangan tersebut.Menurut menterinya, Wee Ka Siong berkata sejak 28 April, kerajaan menetapkan semua penerbangan dari dan ke negara India dilarang memasuki Malaysia.“Hanya penerbangan kargo yang akan dibenarkan pada masa ini.“Penerbangan pesawat penumpang juga kosong, dan digunakan untuk membawa muatan yang kebanyakannya adalah barangan farmasi, ubat-ubatan, telefon bimbit, komponen elektrik dan bungkusan kurier,” katanya.Semalam, tular dakwaan empat penerbangan MH dari India mendarat di KLIA pada 1 Mei lalu.Empat penerbangan tersebut termasuk dari Delhi, Bangaluru, Mumbai dan Chennai.India menghadapi gelombang dahsyat kes jangkitan Covid-19 menyaksikan lebih 1,100,000 kes dicatatkan setakat ini sehingga membimbangkan seluruh dunia dengan varian Covid-19 yang lebih kebal kepada antibodi.Justeru, Wee berkata, kerajaan melarang kemasukan atau transit pelancong bukan warganegara ketika ini selain turut berkata pekerja asing yang memegang PLKS, pekerja dan pelajar dari India juga akan dilarang memasuki negara.“Semakan dengan Ketua Pengarah Kesihatan Dr Noor Hisham Abdullah juga mengesahkan bahawa kes seorang pemegang pas pekerja asing warga India yang memasuki Malaysia adalah berlaku lebih awal (dari 28 April) iaitu pada 10 April.“Walaupun saya sangat kesal dengan penyebaran beberapa maklumat yang salah mengenai status penerbangan ini, namun saya memberi jaminan kepada rakyat bahawa kerajaan begitu prihatin dan peka dengan situasi di negara dan mengambil langkah-langkah yang diperlukan.”


Laporan ‘balai polis rahsia’ China di Britain sangat membimbangkan, kata menteri UK
Kerajaan China berkata terdapat balai di luar China yang dikendalikan oleh sukarelawan tempatan dan bukannya pegawai polis China yang bertujuan membantu warga republik itu memperbaharui dokumen dan menawarkan perkhidmatan lain.
Menteri Kepolisan Britain Chris Philp berkata bahawa laporan media mengenai “balai polis rahsia” China di Britain adalah "sangat membimbangkan", sambil menambah bahawa kerajaan bertekad untuk melindungi masyarakat daripada penindasan transnasional.
"Laporan terbaru dalam The Times mengenai apa yang dipanggil sebagai balai polis di luar negara, sudah tentu, sangat membimbangkan," kata Philp kepada penggubal undang-undang.
“Siasatan oleh komuniti penguatkuasa undang-undang sedang berjalan,” tambahnya.
Awal minggu ini, ejen persekutuan Amerika Syarikat AS menahan dua penduduk New York kerana didakwa mengendalikan "balai polis rahsia" China di daerah Chinatown di Manhattan.
Memetik contoh itu, Philp berkata kerajaan mengetahui kira-kira 100 balai sedemikian beroperasi di seluruh dunia.
Menurut kerajaan China, terdapat balai di luar republik itu yang dikendalikan oleh sukarelawan tempatan dan bukannya pegawai polis.
Ia bertujuan membantu warga China memperbaharui dokumen dan menawarkan perkhidmatan lain.


19 anggota polis Cheras positif Covid-19

Seramai 19 anggota dari Ibu Pejabat Polis Daerah (IPD) Cheras disahkan positif Covid-19, kata Ketua Polis Kuala Lumpur Saiful Azly Kamaruddin.Tanpa mendedahkan butiran lanjut, beliau berkata terdapat sebahagian daripada anggota dari IPD Cheras yang masih menunggu keputusan secara berperingkat, daripada pegawai kesihatan daerah.“Walaupun mereka (19 anggota positif Covid-19), operasi balai dan IPD Cheras tetap berjalan seperti biasa dan mengamalkan prosedur operasi standard (SOP), yang ditetapkan kerajaan,” katanya kepada Bernama.Dalam perkembangan berasingan Saiful Azly berkata, sebanyak 29 sekatan jalan raya dilakukan di sekitar ibu negara dan Putrajaya, susulan penguatkuasaan perintah kawalan pergerakan bersyarat (PKPB) bermula 12.01 tengah malam ini.Semalam, Menteri Kanan (Kluster Keselamatan) Ismail Sabri Yaakob mengumumkan kerajaan bersetuju melaksanakan PKPB di Selangor, Kuala Lumpur dan Putrajaya bermula 12.01 tengah malam 14 Oktober (tengah malam ini) hingga 27 Oktober.


11 lagi lokaliti di Sabah dikenakan PKPD mulai esok

Sebanyak 11 lagi lokaliti di Sabah dan satu di Pahang dikenakan perintah kawalan pergerakan diperketatkan (PKPD), berkuat kuasa Khamis ini sehingga 25 Ogos.Menteri Kanan Luar Negeri (kluster Keselamatan) Hishammuddin Hussein berkata, di Sabah ia termasuk tiga lokaliti di Kota Kinabalu iaitu Kuarters Kilang J & L, Jalan Kokol; Kampung Gudon, Manggatal dan Kampung Lobou.Lokaliti lain adalah Kampung Menunggui, Kota Belud; Kampung Tengah, Kinarut, Papar; Kampung Petagas, Putatan; Kampung Pogunon, Penampang; Kampung Timbua-Kembiroi-Lobou Baru, Ranau; Kampung Batu 1 Sipitang; Kampung Bukit Kukusan, Tawau dan Kampung Batu-Batu, Tenom.Di Pahang pula melibatkan Felda Jengka 25 di Temerloh.“Prosedur operasi standard (SOP) bagi kesemua PKPD adalah sama seperti yang diumumkan sebelum ini,” menurutnya dalam kenyataan mengenai Pelan Pemulihan Negara (PPN) semalam.Beliau juga berkata PKPD di enam lokaliti di Kota Kinabalu, Sabah yang dijadualkan tamat esok akan dilanjutkan sehingga 25 Ogos, iaitu di Bandar Sierra, Kampung Kalasanan, Kampung Pulau Penampang, Bandaran Segama, Taman Bukit Setia dan Taman Putera Jaya.Begitu juga, katanya bagi PKPD di Felda Jengka 7, Maran, Pahang dan Ladang Kerilla, Tanah Merah, Kelantan, yang sepatutnya tamat esok akan dilanjutkan sehingga tempoh yang sama.Hishammuddin berkata PKPD di dua lokaliti di Johor iaitu Kampung Pertanian & Kampung Separa, Mukim Senai, Kulai dan Asrama Pekerja Tapak Bina Taman Bukit Perdana, Kluang serta 21 lagi lokaliti di Sabah pula, diputuskan untuk ditamatkan hari ini.Menurutnya di Sabah, melibatkan lima lokaliti di Kota Kinabalu iaitu Kampung Unggun, Lorong Cina 1, 2 & 3, Kampung Tebobon, Plaza Kingfisher dan Polytechnic Commercial Centre, serta empat lokaliti di Beaufort iaitu Kampung Lumadan, Kampung Kebulu Petani, Kampung Beaufort Selatan dan Taman Arjuna.Selain itu lapan lokaliti di Penampang iaitu Country Height Fasa 1, 2 & 3 termasuk bangunan kedai, Cyber City Fasa 1, Kampung Nabangkung, Kampung Ramayah, Taman Vista Kiranau, Kampung Sarapung Kolopis, Vista Minitod dan Kampung Tuunon.Ia juga melibatkan tiga lokaliti di Tawau, iaitu Kampung Blok 31, Kampung Tanjung Batu Darat dan Kampung Darat Inderasabah, serta satu lokaliti di Kinabatangan iaitu Perumahan Ladang Tinabau.Dalam perkembangan sama, Hishammuddin berkata susulan pemeriksaan Pasukan Task Force Operasi Pematuhan semalam, sebanyak 60 premis sektor perkilangan dan premis perniagaan diarahkan tutup serta merta, manakala 180 individu dikompaun dan 21 lagi direman kerana kegagalan mematuhi SOP.Menerusi Op Benteng pula, menurutnya 12 orang pendatang tanpa izin telah ditahan.Beliau turut memaklumkan bahawa semalam, seramai 557 individu tiba melalui semua pintu masuk antarabangsa dan setakat ini seramai 10,077 individu yang tiba dari luar negara masih menjalani kuarantin wajib, yang dilaksanakan di 83 hotel dan 11 Institut Latihan Awam serta institut pengajian swasta seluruh negara.


Kemarahan Melayu makin memuncak kerana kerajaan Anwar tiada hala tuju, kata Khairy

Pemimpin Umno yang dipecat Khairy Jamaluddin melemparkan kritikan keras terhadap pentadbiran tujuh bulan Perdana Menteri Anwar Ibrahim, mengatakan kelemahan hala tuju ekonomi meningkatkan rasa tidak puas hati dalam kalangan masyarakat Melayu melangkaui isu “3R” iaitu (race) kaum, (religion) agama dan (royalty) raja.
"Sejak tujuh bulan lalu, terdapat kelemahan hala tuju ekonomi yang jelas: ringgit terus lemah dan krisis kos sara hidup terus menghakis kuasa beli rakyat," tulis Khairy di Fulcrum, jurnal yang diterbitkan oleh badan pemikir dari Singapura, Institut Yusof Ishak (ISEAS).
"Kemarahan orang Melayu yang ketara ini dikuatkan lagi dengan sikap hipokrit pentadbiran sekarang, yang bercakap tentang membasmi rasuah dan menegakkan tadbir urus yang baik tetapi pada masa yang sama melindungi pemimpin Umno berkait rasuah.
“Apa yang kita mungkin lihat pada Pilihan Raya Negeri (PRN) adalah kurangnya 'Gelombang Hijau' berbanding tsunami rasa tidak puas hati," katanya, menggunakan frasa yang digunakan untuk menggambarkan kejayaan PAS dalam Pilihan Raya Umum ke-15 (PRU15) tahun lalu.
Khairy berkata peralihan sokongan orang Melayu lebih berkisar kepada rasa tidak puas hati dalam masyarakat itu terhadap isu seperti ekonomi dan cara kerajaan menangani rasuah.
Beliau berkata tidak seperti kebangkitan PAS pada era 1980-an dan 1990-an, populariti parti itu ketika ini menerusi gabungan Perikatan Nasional (PN) mempunyai "lebih banyak dimensi daripada sekadar peningkatan kesedaran agama dalam kalangan orang Melayu".
"Apa yang berlaku di Malaysia hari ini adalah kurang kebangkitan 'gelombang hijau' ekstremis berbanding luahan rasa tidak puas hati yang tulen dalam masyarakat Melayu yang melangkaui isu 3R," tambahnya.
Sebanyak enam negeri akan mengadakan PRN dalam beberapa bulan akan datang: Selangor, Pulau Pinang, Negeri Sembilan, Kedah, Kelantan, dan Terengganu.
Selangor, Pulau Pinang, Negeri Sembilan berada di bawah pemerintahan Pakatan Harapan (PH) manakala Kedah, Kelantan, dan Terengganu di bawah PN, yang membuat kejutan pada PRU15 tahun lepas.
Ini termasuk di kawasan kubu kuat PH dan Barisan Nasional (BN).
Mengulas mengenai prestasi PN dalam PRU15, Khairy berkata gabungan itu memenangi kerusi di luar kubu kuat Melayu-PAS dan memperluaskan cengkaman di beberapa kawasan bandar yang mempunyai jumlah pengundi Melayu lebih rendah.
"Calon-calon yang menang berkempen di bawah bendera PN dan tidak menggunakan simbol bulan yang dikaitkan dengan PAS serta politik Islam,” tambahnya.
Khairy, yang belum menyatakan pendirian untuk menyertai parti lain selepas dipecat daripada Umno, turut memberi amaran menggunakan PRN akan datang sebagai “pilihan jati diri rakyat Malaysia" boleh memakan diri dan mendorong lebih ramai pengundi Melayu menyokong PN.
"Orang Melayu di Malaysia secara zahirnya menjaga kewajipan agama mereka tetapi ini tidak bermakna terdapat gelombang ekstremisme Islam di Malaysia," katanya.


Sorry.


Israel lancar serangan udara di Lubnan

Tentera Israel melancarkan serangan udara di Lubnan pada Jumaat, beberapa jam selepas ia menyerang terowong di Gaza.
Tentera Israel berkata di Twitter bahawa ia kini melakukan serangan di Lubnan.
Ia berkata serangan membabitkan sasaran milik kumpulan penentang Palestin Hamas di selatan Lubnan, lapor Agensi Anadolu.
Pada awal Jumaat, tentera Israel menyerang dua terowong di Beit Hanoun dan Khan Yunis serta dua kilang senjata sebagai tindak balas kepada “ancaman keselamatan oleh Hamas”.
Mengulas serangan udara Israel itu, Hazem Kassem, jurucakap Hamas, berkata Israel memikul tanggungjawab penuh terhadap serangan dan pencerobohannya di Baitulmaqdis dan Gaza.
Kumpulan itu melancarkan roket dari Semenanjung Gaza menyasarkan Israel selepas serangan terbaru.
Tentera Israel juga mengeluarkan amaran di Twitter mengatakan siren berbunyi di selatan Israel.
 Perkembangan terbaru berlaku selepas tentera Israel menyerbu Dewan Solat Al-Qibli di kompleks Masjid Al-Aqsa di Baitulmaqdis Timur yang diduduki dan secara paksa mengusir jemaah Palestin dua malam berturut-turut.


Suu Kyi bakal tampil pertama kali di mahkamah pada 24 Mei

Pemimpin Myanmar yang digulingkan Aung San Suu Kyi akan muncul buat kali pertama sejak rampasan kuasa tentera di mahkamah khas di Naypyitaw pada 24 Mei, lapor Sputnik memetik laporan wadah berita pembangkang Irrawaddy pada Isnin.Semua perbicaraan mahkamah kes Suu Kyi sebelum ini, termasuk pada Isnin, diadakan secara sidang video.Menurut laporan itu, perbicaraan berikutnya akan diadakan di mahkamah daerah Zayar Theikdi Ward, berdekatan kediaman kaunselor negara yang digulingkan itu di Naypyitaw.Semasa perbicaraan pada Isnin, Suu Kyi sekali lagi menuntut pertemuan peribadi dengan peguamnya yang belum pernah ditemuinya untuk berbincang mengenai pembelaan, kata media tersebut.Ikon demokrasi Myanmar itu ditahan bersama beberapa pegawai tinggi lain pada 1 Februari, ketika rampasan kuasa tentera yang menuduh partinya terlibat penipuan dalam pilihan raya November.Sebilangan besar mereka yang ditahan telah dibebaskan, kecuali Suu Kyi, Presiden Win Myint dan beberapa pemimpin kanan parti yang dikenakan tahanan rumah.Suu Kyi pada awalnya dituduh mengimport walkie-talkie secara tidak sah dan melanggar undang-undang bencana alam dengan mengadakan kempen menjelang pilihan raya November, melanggar sekatan pergerakan Covid-19.Tentera kemudiannya menuduh Suu Kyi melanggar undang-undang mengenai rahsia negara, yang boleh dihukum penjara hingga 14 tahun.


Program imunisasi sasar kilang, tapak industri, jutaan pekerja bakal peroleh vaksin

Puluhan ribu pekerja di sektor perkilangan akan diberi suntikan vaksin di bawah fasa keempat program imunisasi Covid-19 besar-besaran kerajaan atau Pikas, sebuah program imunisasi industri Covid-19 kerjasama awam-swasta yang disasarkan untuk vaksinasi pekerja sektor swasta.Di bawah program sukarela itu, beberapa kementerian akan bekerjasama dengan kementerian sains, teknologi dan inovasi (Mosti) bagi vaksinasi pekerja di sektor masing-masing.Kementerian perdagangan antarabangsa dan industri (Miti) hari ini mengumumkan bahawa program vaksinasi percuma itu akan dimulakan pada 16 Jun dengan operasi vaksinasi di tapak kilang dan lokasi-lokasi perindustrian bagi syarikat yang memiliki sekurang-kurangnya 1,000 pekerja.Ia berkata keutamaan akan diberikan kepada syarikat yang terlibat dalam sektor seperti elektrik dan elektronik, pemprosesan makanan, besi dan keluli, alat perubatan, peralatan pelindung diri, minyak dan gas, dan produk getah bagi kegunaan perubatan.“Majikan tidak dibenarkan memotong gaji pekerja untuk menanggung yuran pentadbiran kepada pengamal am perubatan swasta dan untuk penggunaan pusat pentadbiran vaksin yang dikendalikan oleh pihak swasta.“(Ia) termasuklah apabila pekerja tidak lagi bekerja di syarikat yang sama sebelum imunisasi penuh pekerja yang berkenaan.” katanya.


Rakyat semakin ‘murung’ ketika penularan Covid-19 meningkat

Peningkatan kemurungan dalam kalangan rakyat Malaysia sehingga ada yang cuba membunuh diri dikesan daripada pertambahan pembelian ubat anti kemurungan sejak akhir-akhir ini ketika jangkitan Covid-19 mencecah empat angka setiap hari, kata pakar.Mereka berkata, perkembangan itu membimbangkan dengan mengambil kira semakin ramai yang mendapatkan rawatan kesihatan mental sejak tahun lalu dengan jumlah tertinggi antara bulan April hingga Jun ketika Perintah Kawalan Pergerakan (PKP) dilaksanakan.“Jika lihat statistik Kementerian Kesihatan Malaysia (KKM), untuk bulan Januari hingga Jun 2020, sebanyak 465 pesakit cuba bunuh diri. Ini semua berlaku pada tempoh jangkitan Covid -19, jadi jelas kita boleh lihat masa PKP trend ini mula meningkat mendadak berbanding PKP Pemulihan pada Julai hingga September,” kata Presiden Persatuan Farmasi Malaysia Amrahi Buang kepada MalaysiaNow.Amrahi berkata, laporan dan data rasmi berhubung pengambilan ubat anti kemurungan sedang dikumpul KKM dan masih belum dikeluarkan.Katanya, terdapat petugas barisan hadapan seperti doktor dan pegawai farmasi turut dibekalkan ubat anti kemurungan akibat tertekan bekerja dalam wad untuk merawat pesakit Covid-19.“Kita juga tahu kerajaan pun ada menyediakan khidmat kaunseling untuk mereka ini.”Di Malaysia, ubat anti kemurungan dikategorikan sebagai bahan kawalan dan setiap individu yang dibekalkan perlu melalui preskripsi oleh doktor atau pegawai farmasi di hospital, klinik atau farmasi komersial yang sah.Menurut laman sesawang KKM, terdapat empat jenis ubat anti kemurungan iaitu Trisiklik (Tricyclic), Reversible Inhibitors of Monoamine Oxidase type A (RIMAs), Selective Serotonin Reuptake Inhibitors (SSRIs) dan Serotonin and Noradrenaline Reuptake Inhibitors (SNRIs) di mana setiap jenis mempunyai nilai dos yang berbeza.Pada Oktober, Tinjauan Kebangsaan Kesihatan dan Morbiditi (NHMS) 2019 mendedahkan hampir setengah juta rakyat Malaysia mengalami kemurungan dan daripada jumlah itu, 424,000 adalah kanak-kanak yang dikesan mengalami masalah kesihatan mental seawal usia 14 tahun.“Kita juga tahu kerajaan pun ada menyediakan khidmat kaunseling untuk mereka ini.”Amhari berkata, dengan tempoh lebih satu tahun Covid-19 berterusan di Malaysia, situasi akan menjadi lebih parah dan tindakan segera perlu diambil dan menambah peruntukan sebanyak RM344.82 juta dalam Belanjawan 2021 untuk pesakit mental membuktikan kerajaan juga mengambil langkah berjaga-jaga.Beliau bagaimanapun berkata, peruntukan itu tidak melebihi 1% daripada keseluruhan peruntukan kesihatan, lebih rendah berbanding purata 2.8% di peringkat antarabangsa seperti di Britain dan Amerika Syarikat.Presiden Persatuan Pengamal Perubatan Swasta Malaysia Dr Steven Chow senada dengan Amhari berhubung peningkatan dalam pengambilan ubat anti kemurungan di sektor swasta.Katanya, ubat-ubat ini dibekalkan apabila pesakit tidak lagi mampu menghilangkan tekanan melalui sesi kaunseling dengan ahli psikiatri bertauliah.“Ahli keluarga dan doktor akan berperanan untuk memantau pengambilan ubat-ubatan ini supaya pesakit kembali normal,” katanya.Pada masa sama, Amhari turut menyuarakan kebimbangan kekurangan ahli psikiatri dalam negara apabila data pada tahun 2018 menunjukkan terdapat hanya 410 psikiatri di Malaysia dengan nisbah psikiatri kepada penduduk 1.27:100,000 (satu doktor merawat 100,000 pesakit mental, jauh lebih rendah daripada nisbah disyorkan Pertubuhan Kesihatan Sedunia (WHO) iaitu 1:10,000.Bagaimanapun katanya, terdapat saluran bantuan yang menawarkan perkhidmatan kaunseling bagi mengatasi kekurangan tersebut seperti Talian Kasih 15999 yang disediakan kerajaan dan Befrienders yang dikendalikan badan bukan kerajaan (NGO).Amhari menasihatkan, amalan gaya hidup yang sihat dapat membantu kesihatan mental yang baik seperti seperti pemakanan sihat, bersenam setiap hari dan tidur yang mencukupi setiap malam.


PAS kecewa langkah Zahid tarik sokongan terhadap PM

PAS hari ini menyuarakan rasa dukacita terhadap langkah Presiden Umno Ahmad Zahid Hamidi yang mengarahkan ahli-ahli Parlimen Umno menarik diri daripada kerajaan Perikatan Nasional (PN) yang dipimpin Perdana Menteri Muhyiddin Yassin.Timbalan Presiden PAS Tuan Ibrahim Tuan Man berkata tindakan tersebut tidak selari dengan semangat penyatuan ummah seperti termaktub dalam piagam Muafakat Nasional.“Ia secara tidak langsung akan menggugat perancangan Pelan Pemulihan Negara dan usaha menangani penularan wabak Covid-19 serta usaha membantu rakyat yang terjejas teruk kini,” katanya dalam satu kenyataan hari ini.Zahid secara terbuka mendesak ahli Parlimen Umno untuk menarik sokongan mereka terhadap Muhyiddin selepas mesyuarat Majlis Kerja Tertinggi (MKT) Umno pada 29 Julai lalu.Ia berikutan teguran Yang di-Pertuan Agong yang mengatakan tidak memperkenankan pembatalan ordinan-ordinan darurat yang diumumkan oleh kerajaan.Zahid berkata ahli Parlimen Umno mesti melaksanakan keputusan mesyuarat MKT itu pada 7 Julai dengan menarik semula sokongan terhadap Muhyiddin.Pada 7 Julai, Zahid mengumumkan sokongan parti terhadap Muhyiddin sudah terbatal dengan alasan perdana menteri gagal memenuhi beberapa syarat Umno terhadap kerajaan PN.Pada 3 Ogos lalu, beliau mendakwa memiliki akuan bersumpah yang mencukupi daripada ahli Parlimen yang menarik sokongan mereka terhadap Muhyiddin, dan menyerahkannya kepada Agong.Baki akuan sumpah ahli Parlimen Umno yang lain juga akan diserahkan.Bagaimanapun, Muhyiddin menegaskan beliau masih memiliki sokongan majoriti di Dewan Rakyat, di samping turut berkata usul undi percaya akan diadakan pada sidang Parlimen bulan depan.


Bicara kes rasuah Zahid disambung 25 Ogos selepas 2 kali tertangguh

Selepas dua kali ditangguh berikutan pelaksanaan perintah kawalan pergerakan (PKP) 3.0, perbicaraan kes Ahmad Zahid Hamidi yang menghadapi 40 pertuduhan rasuah berhubung Sistem Visa Luar Negara (VLN), akan bersambung pada 25 Ogos ini.Timbalan pendakwa raya Rozela Raja Toran ketika dihubungi Bernama menerusi aplikasi WhatsApp hari ini berkata perbicaraan kes bekas timbalan perdana menteri itu akan berlangsung selama tiga hari iaitu pada 25 Ogos, 1 dan 2 September di hadapan hakim Mahkamah Tinggi Mohd Yazid Mustafa.“Pihak pendakwaan akan memanggil dua atau tiga saksi untuk memberi keterangan pada 25 Ogos itu,” katanya.Zahid, 68, berdepan 33 pertuduhan menerima suapan berjumlah SG$13.56 juta daripada syarikat Ultra Kirana Sdn Bhd (UKSB) sebagai dorongan untuk dirinya, sebagai seorang pegawai badan awam iaitu menteri dalam negeri, melanjutkan kontrak syarikat itu sebagai pengendali Perkhidmatan One Stop Centre (OSC) di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.Beliau didakwa melakukan kesalahan itu di Seri Satria, Presint 16, Putrajaya dan di Country Heights, Kajang antara Oktober 2014 dan Mac 2018.Pertuduhan dikemukakan mengikut Seksyen 16 (a)(B) Akta Suruhanjaya Pencegahan Rasuah Malaysia 2009 dan boleh dihukum mengikut Seksyen 24(1) akta sama yang membawa hukuman penjara maksimum 20 tahun dan denda lima kali ganda nilai suapan atau RM10,000 mengikut mana lebih tinggi, jika sabit kesalahan.Bagi tujuh lagi pertuduhan, Zahid didakwa sebagai menteri sama telah mendapatkan untuk dirinya wang tunai SG$1,150,000, RM3,000,000, EURO15,000 dan US$15,000 tanpa balasan daripada UKSB yang mempunyai hubungan dengan kerja rasmi beliau.Beliau didakwa melakukan kesalahan itu di Country Heights antara Jun 2015 dan Oktober 2017 serta dituduh mengikut Seksyen 165 Kanun Keseksaan yang membawa hukuman penjara maksimum dua tahun atau denda atau kedua-duanya, jika sabit kesalahan.


Vaksinasi harian jangkau 15 juta dos setakat 21 Julai

Jumlah pemberian vaksin Covid-19 kini 15,517,866 dos suntikan di seluruh negara setakat semalam, kata Menteri Kesihatan Dr Adham Baba.Menerusi perkongsian di Twitter, beliau memaklumkan sebanyak 446,052 dos vaksin diberikan hingga 11.59 malam tadi, merangkumi 282,980 individu menerima suntikan pertama manakala 163,072 penerima dos kedua.“Perkembangan baharu itu menjadikan jumlah terkini individu lengkap dua dos vaksin sebanyak 4,932,981 iaitu 15.1%, populasi rakyat negara ini,” katanya.Labuan kekal negeri yang mencatatkan peratusan penduduk dewasa lengkap dua dos vaksinasi tertinggi dengan 68%, diikuti Sarawak (49.4%), Perlis (36.5%), Lembah Klang (22.7%) dan Negeri Sembilan (21.8%).


SD dikumpul Anwar tak boleh pakai, kata Dr Mahathir

Dr Mahathir Mohamad berkata hari ini dakwaan Presiden PKR Anwar Ibrahim memiliki sokongan dalam bentuk akuan berkanun (SD) tidak memberikan apa-apa makna kerana tidak boleh diambil kira dalam keputusan menjatuhkan atau membentuk kerajaan baru.Bekas perdana menteri itu berkata, yang paling penting ialah keputusan diambil ahli-ahli Parlimen di dalam Dewan Rakyat.“Apa yang diambil kira adalah apa yang berlaku di dalam Parlimen. Tetapi, adakah wakil rakyat mahu melakukan sesuatu terhadap negara ini?” katanya pada sidang media bersama Ahli Parlimen Gua Musang Tengku Razaleigh Hamzah di Kuala Lumpur hari ini.Ahli Parlimen Langkawi itu mengulas apabila ditanya pemberita tentang laporan yang mengatakan Anwar memiliki kira-kira 120 SD sebagai percubaan untuk menjatuhkan kerajaan Perikatan Nasional (PN) pimpinan Perdana Menteri Muhyiddin Yassin.“Dulu, saya juga mendapat SD, Amanah kata sokong saya, semua kata sokong saya. Tapi saya tak menang (jadi perdana menteri semula).“Kami bukan berada di bawah kawalan beliau.”“Jadi, SD ni tak boleh pakai,” katanya merujuk kepada kemelut politik yang berlaku selepas kerajaan Pakatan Harapan (PH) tumbang susulan peletakan jawatan beliau sebagai perdana menteri pada Februari lalu.Bagaimanapun, Mahathir berkata esok akan menjadi penentuan sama ada Anwar benar-benar memiliki sokongan majoriti seperti yang disebut-sebut sejak beberapa hari lalu.Esok undian bagi Rang Undang-Undang (RUU) Perbekalan (Belanjawan) 2021 untuk bacaan kali ketiga dijadualkan di Dewan Rakyat.Dalam pada itu, Mahathir menegaskan kedudukan Anwar selaku ketua pembangkang tidak bermakna beliau berhak memberi sebarang arahan dan perintah kepada ahli Parlimen blok pembangkang di Dewan Rakyat.“Kami bukan berada di bawah kawalan beliau.”Terdahulu, MalaysiaNow melaporkan terdapat arahan saat akhir diberikan oleh Anwar kepada pemimpin PH menyebabkan ahli-ahli Parlimen PKR dan DAP tidak meminta undi belah bahagi sehingga menyebabkan Belanjawan 2021 diluluskan dengan mudah pada bacaan kali pertama.Ketika itu, hanya 13 ahli Parlimen yang berdiri, kurang dua ahli Parlimen diperlukan mengikut syarat undi belah bahagi dijalankan. Mengikut undi belah bahagi, semua ahli Parlimen mestilah mengundi sebelum belanjawan boleh diluluskan.Mahathir berkata, Anwar hanya dinamakan sebagai ketua pembangkang dan jawatan itu tidak memberikan beliau kuasa untuk mengarah mana-mana pihak.“Kami boleh lakukan apa yang kami mahu seperti yang diperuntukkan oleh Parlimen. Saya tak perlu meletakkan sokongan dan taat setia saya kepada ketua pembangkang,” katanya.


Kedutaan Iran di Arab Saudi dibuka semula selepas 7 tahun

Iran secara rasmi membuka semula kedutaannya di Arab Saudi semalam, kata seorang saksi Reuters, berikutan perjanjian untuk mewujudkan semula hubungan dan meredakan persaingan panjang yang mencetuskan konflik di seluruh Asia Barat.
Satu majlis diadakan di dalam perkarangan kedutaan itu dengan puluhan diplomat dan pegawai menghadiri pembukaan semula misi diplomatik itu buat kali pertama dalam tempoh tujuh tahun.
"Kami menganggap hari ini sebagai hari penting dalam hubungan antara Republik Islam Iran dan Arab Saudi," kata Timbalan Menteri Luar Iran bagi Hal Ehwal Konsular Alireza Bikdeli.
"Wilayah ini akan menggerakkan Insya-Allah (Insya-Allah) ke arah kerjasama dan penumpuan yang lebih besar untuk mencapai kestabilan, kemakmuran dan kemajuan," kata Bikdeli dalam ucapan semasa majlis itu.
Pada Mac lalu, Iran dan Arab Saudi bersetuju, dalam perjanjian yang diuruskan oleh China, untuk menamatkan keretakan diplomatik dan mewujudkan semula hubungan berikutan permusuhan bertahun-tahun yang telah membahayakan kestabilan serantau termasuk di Yaman, Syria dan Lubnan.
Perjanjian itu juga menyerlahkan pengaruh China yang semakin meningkat di Asia Barat.
Arab Saudi yang beraliran Sunni memutuskan hubungan dengan Iran yang bermazhab Syiah berikutan serbuan ke atas kedutaannya di Tehran pada 2016 selepas pertikaian mengenai hukuman mati terhadap seorang ulama Syiah.
Hubungan itu mula bertambah buruk setahun sebelumnya, selepas Arab Saudi dan Emiriah Arab Bersatu campur tangan dalam perang Yaman, di mana pergerakan Houthi yang bersekutu dengan Iran telah menggulingkan kerajaan yang disokong Arab Saudi dan mengambil alih ibu kota Sanaa.
Kerajaan itu juga menyalahkan Republik Islam itu atas serangan peluru berpandu dan dron ke atas kemudahan minyaknya pada 2019 serta serangan ke atas kapal tangki di perairan Teluk.
Iran bagaimanapun menafikan tuduhan itu.
"Diplomasi adalah cara terbaik untuk komunikasi dan dialog antara negara mencapai persefahaman bersama," kata Bikdeli.


Pegawai SPRM antara 4 individu ditahan berhubung kes JanaWibawa

Suruhanjaya Pencegahan Rasuah Malaysia (SPRM) menahan seorang pegawainya dan tiga lagi individu lain termasuk seorang wanita pada Khamis lepas kerana dipercayai meminta dan menerima rasuah sebanyak RM400,000 bagi mengelakkan siasatan melibatkan kes program JanaWibawa.
Menurut sumber, wanita berkenaan bagaimanapun dibebaskan dengan jaminan SPRM, manakala tiga suspek lain kini direman hingga esok.
Sumber itu juga berkata SPRM kini sedang mengesan seorang lelaki dikenali 'Datuk Roy' yang dipercayai perancang utama dalam kes rasuah melibatkan siasatan kes berkenaan.
“Lelaki itu yang berusia lingkungan 50-an sebelum ini pernah dituduh di mahkamah dan dijatuhkan hukuman penjara atas kesalahan rasuah,” katanya kepada Bernama hari ini.
Sementara itu, Ketua Pesuruhjaya SPRM Azam Baki ketika dihubungi Bernama mengesahkan perkara berkenaan.
“SPRM sama sekali tidak akan berkompromi dengan mana-mana pegawainya sekiranya didapati terbabit dalam sebarang kegiatan yang menyalahi undang-undang,” katanya.


Bank pusat Singapura catat rugi bersih terbesar susulan langkah bendung lonjakan inflasi

Bank pusat Singapura mencatatkan kerugian bersih tahunan terbesar dalam sejarah sebanyak AS$23 bilion (kira-kira RM107 bilion) pada tahun kewangan terkini ketika republik itu mengetatkan dasar monetari untuk membendung lonjakan inflasi.
Ia turut memberi amaran kepada ekonomi negara itu masih berdepan ketidaktentuan.
Bank-bank pusat di seluruh dunia telah memulakan kempen untuk mengurangkan kesan kenaikan harga berikutan pencerobohan Rusia ke atas Ukraine tahun lalu sehingga menjejaskan bekalan minyak dan gas.
Namun dalam pada bank pusat lain telah menaikkan kadar faedah bagi membendung kenaikan itu, Singapura yang mengimport sebahagian besar keperluannya, telah mengukuhkan dolar tempatan untuk menjadikan barangan import lebih murah.
Bagaimanapun, Pengarah Urusan Penguasa Kewangan Singapura (MAS), Ravi Menon berkata langkah itu diterjemahkan kepada kerugian besar rizab asing rasminya.
MAS mencatatkan "kerugian bersih sebanyak SG$30.8 bilion (untuk tahun kewangan berakhir Mac), mencerminkan kesan mengetatkan dasar monetari bagi menurunkan inflasi", katanya semasa mengeluarkan laporan tahunan bank pusat itu.
"Ini adalah kerugian terbesar yang pernah dicatatkan MAS," tambahnya.
Katanya, 70% daripada kerugian, atau SG$21.4 bilion, adalah berpunca daripada "kesan negatif mata wang daripada dolar Singapura yang lebih kukuh".
Sebanyak 30% lagi kerugian berpunca daripada "perbelanjaan faedah bersih... daripada operasi pasaran wang untuk menampung lebihan mudah tunai dalam sistem perbankan".
Menon berkata inflasi jelas sudah "memuncak dan dilihat telah menjadi sederhana".
Katanya, inflasi teras pada asas tahunan pelarasan bulan ke bulan jatuh mendadak daripada paras tertinggi 9.1% pada Jun 2022 kepada 3.6% pada Mei 2023.
Beliau berkata prospek pertumbuhan bagi Singapura "merosot dan ekonomi akan beroperasi sedikit di bawah kapasiti sedia ada" kerana perkhidmatan pembuatan dan kewangan – dua tonggak ekonomi utama – tidak berkembang sejak beberapa suku kebelakangan ini.
"Pertumbuhan akan kekal lemah dalam tempoh terdekat," katanya.
Kementerian Perdagangan pada Mei meramalkan pertumbuhan ekonomi Singapura tahun ini adalah antara 0.5%-2.5%.


2 jam ‘berdampingan’ dengan bomoh

Pada pagi Ahad yang sibuk di rumah Atan (bukan nama sebenar), seawal jam 8.00 kelihatan lambakan selipar memenuhi pintu masuk rumah teres dua tingkat di kawasan perumahan mewah yang baru dibuka untuk penempatan.
Di luar rumah, beberapa individu sedang berkeliaran sambil merokok, berbual dan memantau anak-anak berlari selain kereta diletakkan dalam keadaan tersusun menandakan lebih ramai orang berada di dalam kediaman tersebut.
Meskipun hanya beberapa rumah sahaja yang baru dihuni di blok tersebut, suasananya tidak ubah seperti sebuah rumah sedang menyambut majlis perkahwinan atau meraikan sesuatu istimewa.
Meninjau di dalam rumah, lebih 10 orang sedang duduk bersila menunggu giliran sebelum dipanggil masuk ke sebuah bilik untuk berjumpa dengan Atan, seorang bomoh yang mempunyai pengalaman kira-kira 35 tahun dalam menyelesaikan masalah pelanggannya.
Kebanyakan pelanggan yang datang terdiri daripada pelbagai latar belakang pekerjaan termasuk pihak berkuasa dari seluruh negara.
“Saya ada ‘pendamping’,” katanya kepada MalaysiaNow ketika memulakan bicara.
Atan menyifatkan kerjayanya sebagai pengamal perubatan alternatif sangat signifikan kepada masyarakat.
Dia pernah membantu menyelesaikan pelbagai jenis kesulitan dihadapi pelanggannya seperti penyakit misteri, gangguan sihir, kehilangan barang, “badi” atau kuasa jahat dan menilik nasib.
Katanya, dia turut aktif membantu pihak berkuasa dan pasukan menyelamat dalam menyelesaikan beberapa kes jenayah dan kecemasan.
“Bila polis dah habis petunjuk atau jumpa jalan buntu, masa itu saya akan dipanggil. Awal dahulu, saya banyak terlibat secara sukarela.
“Selepas banyak tahun buat kerja ini (bomoh), mereka semakin kenal saya,” katanya ditemui wartawan MalaysiaNow di rumahnya baru-baru ini.
Menurut cerita Atan, dia mula mengesan “bakat” yang ada pada dirinya sebagai seorang bomoh seawal usia 14 tahun. Ketika itu, dia mendakwa dirinya mempunyai kelebihan melihat benda halus.
Selepas itu, ibu bapanya berusaha untuk mendapatkan rawatan tradisional Islam di Terengganu selama tiga tahun.
Penat dengan rutin berulang alik dari Pasir Mas, Kelantan ke Terengganu, dia akhirnya pasrah dengan “takdir” yang menemui hidupnya.
“‘Dia’ yang jadi pembantu dan panduan untuk saya merawat dan selesaikan kes-kes yang saya jumpa selama ini.”
Pada usia 19 tahun, Atan nekad untuk berhijrah ke sebuah daerah di selatan Thailand untuk berguru dengan seorang bomoh hingga usianya mencecah 24 tahun.
Di Thailand, dia banyak mengikuti gurunya mencari petunjuk kepada kes-kes jenayah seperti kehilangan individu, membuat upacara khas di lokasi kejadian kebakaran atau tragedi yang melibatkan banyak nyawa terkorban.
Dari situ dia mula belajar selok-belok menyelesaikan kes-kes berat dan membantu pihak berkuasa mendapatkan petunjuk baharu dalam siasatan mereka.
Dalam banyak kes yang dibantu, kata Atan, hampir semuanya mendapat petunjuk baharu atau jalan penyelesaian.
Selepas berpindah dari Thailand, Atan menetap di Kuala Krai, Kelantan selama lima tahun dan kemudiannya berpindah lagi ke Gambang, Pahang.
Selepas berkahwin, dia berpindah ke negeri asal isterinya yang dirahsiakan dan meneruskan perkhidmatan sebagai bomoh hingga ke hari ini.
“Juara carta ni kalau ikutkan kes orang hilanglah. Polis, bomba atau orang kampung cari tak jumpa. Mereka akan panggil saya. Kita pun ikhtiar beri bantuan, sebab ahli keluarga pun menangis separuh nyawa dan susah hati.
“Bila kita dah bantu sekali dan mujarab (berjaya), lepas itu apa-apa kes mereka sendiri pandai nak cari saya kat mana.”
Teknologi memudahkan kerja
Topik mengenai bomoh masih menjadi subjek terpencil di Malaysia dengan banyak kepercayaan agama dianuti rakyat negara ini menolak unsur tahyul dalam urusan seharian.
Bagaimanapun, Atan memberitahu, rangkaian “rakan-rakan” bomohnya merentasi kaum dan agama sejak awal penglibatannya mempelajari ilmu ghaib itu.
“Kami juga ada Telegram dan kumpulan WhatsApp untuk berhubung dan kadang kala kami saling bantu membantu selesaikan kes masing-masing.”
Katanya, melalui komunikasi digital seperti aplikasi WhatsApp dan Telegram, mereka boleh memantau perkembangan perniagaan dan mengenal pasti jenis pelanggan seperti pelanggan tetap, pelanggan berulang dan pelanggan bawa pelanggan baharu serta pelanggan “one off”, merujuk kepada individu atau kumpulan yang dibantu oleh komuniti bomoh secara sukarela pada waktu tertentu.
Melalui perkembangan teknologi juga, dia boleh membantu mana-mana pihak dengan lebih cepat.
Misalnya, menjalankan rawatan menerusi gambar dan video yang dihantar oleh pelanggan.
Selain itu, sebaik menerima maklumat atau menonton video viral tentang sesuatu kes kecemasan, dia boleh segera bertindak tanpa perlu menunggu pihak berkuasa menghubunginya.
Menurut Atan, orang ramai mungkin tidak mempercayainya, tetapi jika dikumpulkan semua data-data yang mereka ada, masing-masing merekodkan lebih 10,000 pengikut dan pelanggan setia.
Bapa kepada tiga cahaya mata itu percaya, jumlah besar itu membuktikan keterdesakan segelintir individu dalam masyarakat demi menyelesaikan setiap konflik dan permasalahan kehidupan.
“Kalau bukan sebab terdesak, mereka tak akan datang mencari (bomoh). Selalunya begitulah yang saya tengok ramai pelanggan yang datang ini semua sudah tahap di hujung harapan.
“Contohnya kes kecurian harta benda, barang berharga dibeli hasil kerja keras atau peninggalan keluarga diambil orang, pelanggan jadi tak boleh tidur sebab terlalu sedih. Saya bantu.
“Dua tahun lepas, seorang isteri dari Labis, Johor teruk kena pukul dengan suaminya sepanjang 11 tahun berkahwin. Ibu saudara isteri bawa jumpa saya, saya bantu kurangkan baran, jadi hilang semangat nak angkat tangan kepada isteri.
“Sekarang isteri boleh hidup selesa sikit, tak ada lagi takut-takut asyik nak kena belasah saja.”
Dalam pada itu, wartawan MalaysiaNow diberi kesempatan berada di dalam bilik khas yang menjadi ruang khas untuk Atan melakukan kerjanya.
Tiba-tiba pelanggan Atan, seorang ibu dengan anak lelakinya yang tinggi dan pendiam masuk ke dalam bilik.
Si ibu mengadu kepada Atan, dia dan suami memandu kereta sejauh 200km untuk bertemu bomoh itu.
Dia mahu Atan “melihat” potensi anak lelakinya dalam akademik memandangkan peperiksaan Sijil Pelajaran Malaysia (SPM) semakin dekat.
Bercerita lanjut, wanita yang enggan namanya didedahkan memberitahu Atan bahawa anaknya sering kali dilihat lemah, tidak bertenaga selepas pulang dari sekolah bahkan ketika cuti juga dia hanya tidur.
Banyak hari lain, dia mendapati anak lelakinya jadi berat hati nak ke sekolah kerana takutkan “sesuatu”.
Si ibu menjadi bimbang jika anak lelakinya itu didekati “sesuatu” yang menyebabkan dia berkelakuan sedemikian sehingga menjejaskan prestasinya di sekolah.
“Anak saya ada potensi, sekolah rendah dulu budak pandai dan disayangi guru. Tolonglah dia.”
Atan mengangguk faham. Kemudian mulutnya terkumat-kamit membaca mantera yang tidak langsung difahami. Sesudah itu, dia bertanya kepada remaja tersebut: “Keluar main motor boleh? Balik malam? Kau tak mengantuk main motor?”
Remaja lelaki itu hanya menggeleng kepala. Atan membaca lagi sekali manteranya dan meminta kedua-duanya keluar terlebih dahulu.
Selepas itu, Atan memalingkan muka kepada wartawan MalaysiaNow. Dia memecahkan satu rahsia: “Malas ini tak ada ubat. Jumpa dewa Bali pun balik rumah sama juga, tak jalan.
“Next (seterusnya),” laung bomoh itu.


Bicara kes rasuah Zahid ditunda ke April

Perbicaraan kes pecah amanah, rasuah dan pengubahan wang haram Timbalan Perdana Menteri Ahmad Zahid Hamidi melibatkan dana Yayasan Akalbudi (YAB) dijadualkan semula selama 27 hari bermula 10 April ini.
Hakim Mahkamah Tinggi Collin Lawrence Sequerah menetapkan tarikh tersebut pada sebutan kes itu yang turut dihadiri Timbalan Pendakwa Raya Raja Rozela Toran dan peguam Hisyam Teh Poh Teik mewakili Zahid.
Mahkamah menetapkan perbicaraan bersambung 10 hingga 13 April, 15-18 Mei, 12-15 Jun, 24-27 Julai dan Ogos iaitu pada 1-3, 7-10 dan 21-24.
Terdahulu, Raja Rozela memaklumkan kepada mahkamah bahawa hari ini ditetapkan untuk sebutan kes dan terdapat penambahan tarikh baharu.
“Tarikh (tambahan) yang dipersetujui oleh kedua-dua pihak ialah 12 hingga 15 Jun dan 24 hingga 27 Julai disusuli pada 1 hingga 3, 7 hingga 10 dan 21 hingga 24 Ogos, jadi tarikh yang ditetapkan pada bulan April dan Mei dikekalkan,” kata Raja Rozela.
Hisyam kemudian mengesahkan perkara berkenaan pada prosiding membela diri kes timbalan perdana menteri itu.
Zahid, 70, yang memakai sut berwarna hitam tiba di mahkamah pada 8.45 pagi.
Setakat ini pihak pembelaan memanggil enam saksi termasuk Zahid pada perbicaraan kes bela dirinya.
Zahid yang juga menteri kemajuan desa dan wilayah itu menghadapi 47 pertuduhan iaitu 12 pertuduhan pecah amanah, lapan pertuduhan rasuah dan 27 pertuduhan pengubahan wang haram membabitkan puluhan juta ringgit milik YAB.


Ketua DAP Sarawak tolak beri lebih banyak kerusi kepada PKR

Pakatan Harapan (PH) Sarawak menolak sebarang tambahan peruntukan kerusi untuk PKR bagi pilihan raya negeri (PRN) yang bakal diadakan, selepas pengerusinya, Anwar Ibrahim berkata perbincangan mengenainya masih berjalan.Chong Chieng Jen, yang juga merupakan pengerusi DAP Sarawak berkata perbincangan mengenai peruntukan kerusi dimuktamadkan pada awal Januari lalu, dengan persetujuan PKR bertanding di 47 dari 82 kerusi.Beliau berkata persetujuan tersebut masih sah walaupun ia ditandatangani oleh Larry Sng yang merupakan pengerusi PKR Sarawak ketika itu, namun kemudiannya bertindak keluar parti.“Di bawah persetujuan itu, PKR akan bertanding di 47 kerusi, tetapi kini parti itu mahu lebih kerusi – 48, 49, malahan 50 kerusi.“Sedangkan persetujuan mengenai peruntukan kerusi untuk parti komponen PKR dan Amanah di Sarawak dicapai pada 2 Januari. Walaupun selepas Sng keluar parti, perstujuan itu masih sah dan semua terikat dengannya,” kata Chong.Anwar yang juga merupakan presiden PKR, baru-baru ini berkata PH akan meneruskan rundingan pembahagian kerusi, termasuk peruntukan untuk Parti Sarawak Bersatu (PSB).Namun Chong berkata DAP membuat keputusan tegas parti komponen PH mencapai kata sepakat untuk menyelesaikan peruntukan kerusi bagi PRN Sarawak.“Kerana itu, tempohari Anwar kata ada rundingan sedang dijalankan. Tetapi kita sudah ada rancangan yang telah dipersetujui, itu perjanjian yang ditandatangani awal tahun ini,” katanya.“Setahu saya, dalam PH Sarawak, satu persetujuan dicapai.”Ketika ditanya sama ada PH Sarawak masih terbuka untuk berbincang mengenai kerjasama dengan PSB, Chong berkata penilaian mesti dibuat sama ada parti itu ikhlas untuk membentuk pakatan, sambil menambah PSB mempunyai rekod prestasi sebagai “parti katak”.Namun Chong yang merupakan Adun Kota Sentosa, tidak menolak kemungkinan untuk bekerjasama dengan PSB dan parti pembangkang lain dalam PRN akan datang.“DAP mahu bekerjasama dengan parti pembangkang yang tulen,” katanya.“Jadi kita kena mempertimbangkan semua faktor. Sebagai contoh, kita tahu bahawa calon PSB gemar melompat dari satu parti ke parti lain.“Tetapi kadangkala dalam politik kita memerlukan fleksibiliti. Jadi kita perlu menilai sama ada mereka akan kekal sebagai pembangkang selepas pilihan raya.”Beliau turut menambah, perkara ini memerlukan orang yang sanggup terlibat dalam rundingan yang teliti selain berkata lebih bagus sekiranya proses itu dapat dilakukan lebih awal.


Nama besar Hollywood bikin drama bersiri berkaitan skandal 1MDB

Sebuah drama bersiri berdasarkan buku berkaitan 1MDB “Billion Dollar Whale” sedang dalam pembikinan, dibangunkan oleh pencipta siri “House of Cards” Beau Willimon dan SK Global yang merupakan penerbit bersama filem “Crazy Rich Asians”, dengan kerjasama barisan nama besar lain termasuk Michelle Yeoh.Menurut laman berita hiburan Deadline.com, Willimon mengusahakan drama siri tersebut bersama Westward Jordan Tappis dan penulis drama pemenang Anugerah Tony David Henry Hwang, sementara John Penotti dari SK Global, Charlie Corwin dan Marcy Ross akan bertindak sebagai penerbit eksekutif.Bekas gadis Bond, Yeoh pula akan menjadi penerbit siri tersebut.Menyifatkan drama bersiri itu sebagai “kisah tamak, penipuan kewangan, dan satira sosial komedi gelap”, Penotti dan Corwin berkata sukar untuk menggambarkan kesan budayanya “di Asia dan di seluruh dunia”.“Kami sangat teruja kerana dapat menghidupkan kisah luar biasa ini untuk khalayak global,” Willimon dan Tappis dipetik sebagai berkata.“Billion Dollar Whale: The Man Who Fooled Wall Street, Hollywood, and the World”, ditulis oleh wartawan Wall Street Journal Tom Wright dan Bradley Hope, ia berpusat pada Low Taek Jho, seorang lelaki yang didakwa mendalangi skandal 1MDB yang disifatkan sebagai salah satu kes penipuan terbesar pernah direkodkan di dunia.Kes itu kini dalam siasatan di beberapa negara termasuk Malaysia, Singapura, Switzerland dan Amerika Syarikat.Bekas perdana menteri Najib Razak yang didakwa terlibat dengan Low, atau lebih dikenali sebagai Jho Low, kini berdepan pelbagai pertuduhan jenayah berhubung dana negara.Pada Julai tahun lalu, beliau disabitkan tujuh pertuduhan jenayah pecah amanah, pengubahan wang haram dan salah guna kuasa melibatkan kira-kira RM42 juta dana 1MDB melalui SRC International.Beliau dijatuhkan hukuman penjara 12 tahun dan denda RM210 juta oleh Mahkamah Tinggi Kuala Lumpur.Mahkamah membenarkan permohonannya untuk menangguhkan pelaksanaan keputusan tersebut sementara menunggu keputusan rayuannya.Keputusan rayuannya dijadual akan diputuskan Mahkamah Rayuan pada 8 Disember depan walaupun Najib memohon untuk menangguhkan keputusan itu ke satu tarikh lain berikutan lawatannya ke Singapura.


PKP di Seremban, Port Dickson bermula esok

Kerajaan bersetuju melaksanakan Perintah Kawalan Pergerakan (PKP) di Seremban dan Port Dickson, Negeri Sembilan selama 14 hari bermula esok berikutan peningkatan mendadak kes positif Covid-19 di kawasan itu.Memperincikan perkara itu, Menteri Kanan (Kluster Keselamatan) Ismail Sabri Yaakob berkata Kementerian Kesihatan (KKM) melaporkan kadar insiden jangkitan di Seremban sangat tinggi dan berlaku peningkatan secara ketara dalam tempoh 14 hari iaitu daripada 777 kes kepada 876 kes.“Selain itu, kebanyakan mukim di Seremban juga adalah zon merah iaitu melibatkan tujuh daripada sembilan mukim. Bilangan kes yang dilaporkan dalam masa 14 hari di tujuh mukim dalam lingkungan 56 hingga 283 kes,” katanya dalam kenyataan hari ini.Sementara di Port Dickson, KKM mengesahkan terdapat peningkatan kes positif Covid-19 secara mendadak dalam tempoh 14 hari yang melibatkan beberapa kluster iaitu daripada 35 kepada 167 kes.Pelaksanaan PKP ini adalah untuk mengekang penularan Covid-19 dalam komuniti dan mengawal pergerakan di kedua-kedua daerah itu.Sementara itu, Ismail Sabri turut mengumumkan penamatan Perintah Kawalan Pergerakan Diperketatkan (PKPD) di Kampung Timbang Dayang, Kota Belud, Sabah hari ini.Katanya, KKM telah melaksanakan 516 ujian saringan dan daripada jumlah itu sebanyak 53 kes positif Covid-19 direkodkan.“KKM turut mengesahkan baki kes aktif di lokaliti ini terkawal dengan kes terakhir direkodkan adalah pada 11 Januari dan tiada lagi sampel menunggu keputusan,” katanya.Mengenai Operasi Benteng pula, pihak berkuasa menahan 33 pendatang tanpa izin dan merampas empat kenderaan darat semalam.